text:
EDITORIÂL – No si vent la tiere dulà che l’om al cjamine / VIERZIDURE – I furlans devant de imigrazion / Bon acet ma tal rispiet des nestris regulis / In Friûl, cuntun sium tal cjâf e la Afriche tal cûr / Ma a scuele interessial il furlan? / ATUALITÂT – Cimiant in muse a la pôre dal forest… / La pâs che e cjamine / La cjaminade fûr pes plêfs cjargnelis / La int de Bibie / Rai? No, mai! / 150 agns de nassite di bonsignôr Faidutti / AI 32 DI MAI. Jemplìn il stadi! / IL FERÂL. “Cjâr” pape, tu nus costis masse! / MEDITANTLIS TAL SO CÛR. Cul cjapiel sul cjâf / L’avignî dal Friûl autonim al è tes mans dai Furlans / IL SIVILOT. Ognidun al bale cun sô agne / CUINTRISTORIE DAL NÛFCENT 1930-1940 – Shoah furlane / Glesie furlane, glesie universâl / Unidos por la Historia / TERITORIS – INTERNAZIONÂL. I siopars de fam che a àn scjassât il mont / OMS DI LIBERTÂT. Bobby Sands (Irlande) / SLOVENIE. Krško, une centrâl dongje cjase / AUSTRIE. Il guvier di Viene al à proponût une propueste pe gnove leç di tutele de lenghe slovene / CULTURE – Leteraturis platadis / AGRICOLTURE. Mai, mês dai sparcs! / CUSINE. Il sparc blanc furlan / TELEVISION, CINE E TEATRI. FRIÛL TAL ETERE. Mandi Jan / Finalmentri si partìs / Spietant il Liet / Vinitaly par furlan / FURLANS, DIGJITAIT FURLAN – LICÔF. Web e Publiche Aministrazion (SECONDE PONTADE) / E-MARILENGHE. La Filologjiche e je filo-internet / CABLÂT & CONTENT. Leture continue de Bibie, event di popul: ancje di chel de Rêt / Cemût… digjitâ furlan! / LA FABRICHE DAI… LIBRIS – L’Arbul Feliç / Agnul M. Pittana, Chês flamis / Ce celebrâ dal 1511: Juliete e Romeu o la rivolte popolâr? / CONTECURTE. La maiute di Zidane / ART-Â. Il mont rurâl di Gianenrico Vendramin a Spilimberc / I CLASSICS – 17. SANT JACUM, LÀ CHE AL FINÌS IL MONT /
*** I articui a son disponibii fracant sul titul. Buine leture.
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


c: text/html

text:
Mandi, pre Checo, vôs dal Friûl!
Mandi om che tu âs incjarnât inte tô vite dut ce che di plui grant e gjenuin, e ancje di scart, il to e nestri popul al puarte intorsi. Se ogni om al à une so filusumie, un so naturâl un so “habitat” culturâl che i dà savôr e che lu cualifiche, disferenziantlu di ogni altri, te no podìn pensâti se no furlan. Une volte tu âs dite che, gambiant aghe, ancje il pes al gambie di savôr. La tô aghe spirtuâl, culturâl, umane e je stade dome chê furlane. E dai valôrs de furlanetât tu tu sês stât il grant cantôr: cu la peraule, cui fats, cun dute la tô vite.
Mandi, om di sapience, che tu âs savût lei plui in là e plui in dentri di ce che i nestris puars vôi materialiscj e vuarps no rivin a viodi. Tu âs savût supâ de nestre storie la medole plui sauride e tu le âs sfruçonade par nô predis, par nô scuelârs, par nô popul furlan. Tant tu âs savût lâ in alt e in sot te storie e tant tu âs savût fânus gjoldi di cheste ricjece e tignînus in bon dal nestri jessi furlans. Cun ducj i limits, che ducj nus ai àn simpri ricognossûts. Dome che tu tu âs savût fânus preseâ ancje lis nestris buinis cualitâts, lis nestris virtûts. Jessi furlans, cun te, e je stade une braure, une bandiere, une concuiste. E cuant che ducj (o scuasit) i mestris nassûts in cheste tiere si son butâts te grande trasêf de talianitât là che a podevin sigurâsi e bêçs e podê e inomine, tu tu âs mantignude la tô frescjece culturâl di riul di mont e il savôr de vite di paîs e la sapience dai vons e dai paris e la semplicitât dai nestris fruts. Sempliç come une colombe e vuait come un sarpint tu sês stât, pre Checo. E di te nus reste chel to ridi plen di vite, chel to savê dâi a ogni fat e a ogni robe il so puest te storie e tal mont. Tu nus âs insegnât a preseâ no ce che al lusive, ma ce che al valeve. E a misurâsi cu lis veretâts di fonde, che a àn savôr di eternitât e che a resistin, a lis modis e a lis picis e a lis mafiis che a incein e che a incjochin e che a passin lassant une grande lamiece spirtuâl e di vite.
Om di veretâts eternis, om di valôrs trassendents, om di visions di secui. Om che si è nudrît di storie, om che al à fate storie, om che nus jude a puartâ indenant la storie. Storie vere, di popul e di glesie, che e devente “cuintristorie” e provocazion.
Mandi, om e predi salvadi, che tu ti sês salvât propit pe tô salvadiece. A àn dit che tu jeris “scomut”. Par cui? Ben par lôr! Par nô no tu jeris scomut. Che anzit tu nus âs segnade la strade, tu nus âs fat lusôr tal nestri scûr, tu nus âs passûts te culture e te fede, tu nus âs fevelât cu la tô bocje di sapience e tu nus âs fat sintî il revoc de peraule di Diu. Tu che no tu sês mai stât une ore tun paîs, tu âs capît che il predi al à di jessi insedât tal so popul come il pes te aghe. E tu âs capît plui di dutis lis comissions e i vescui, che la glesie o e riscje dutis lis sôs brisculis pe sô int o no val nuie e al è miei no vêle, parcè che impen di sâl e devente droghe e impen di mari che ti nudrìs e devente madrigne che ti folpee.
Mandi, om di paîs che no tu âs vude pôre de mafie de citât e tu i âs dade dignitât a di un e a di chê altre. Tal paîs tu nus âs fat viodi la comunitât primarole di civiltât e pe citât tu âs volût no dome panze e tacuin ma ancje culture e sience. E tu ti sês batût cuarp e anime pe universitât dal Friûl.
Mandi, pari di un partît che tu i âs volût ben cul afiet gjelôs di une gjate; che ti vignive voie di patafâlu parcè che nol veve avonde sgrimie e al tradive i valôrs de tô filosofie politiche. E di chê altre bande no tu volevis fruçâlu parcè che al sarès stât come copâ un fì. E cheste paternitât tu le âs sintude pardut: te politiche, te glesie, te scuele. Tu murivis pal Friûl, par chel Friûl che ti faseve murî. E cun dutis lis passions e lis gjelosiis e i improperis dai amants tu âs viodût il to Friûl a colâ, a tornâ a jevâ sù, a clopâ, a vendisi, a lassâsi comprâ. Tu varessis volût copâlu; tu varessis volût mangjâlu. E in dute la tô vite la tô disperazion si è compagnade cu la sperance: che in Friûl, tal ultin, il sintiment e la cussience de sô dignitât a varessin vude la miei su la coiarìe e il meninfot e la rassegnazion. Il Friûl ti è vignût ancje in sium, chel Friûl che al jere il to sium e che ti tormentave ma che al jere ancje la reson dal to vivi e dal to scombati.
Mandi, om di fede, che tu âs provade inte tô cjar la tentazion di jessi bandonât di Diu e dai oms. E tu ti sês ribelât come Jop, palesant in dut la penzece umane de tô fede, che no à mai disseparât ce che al è de anime di ce che al è dal cuarp, la dimension spirtuâl di chê storiche e temporâl, cheste vite di chê altre. Cuant che tu ti sês viodût a lâ denantdaûr, tu âs maludide la gnot che tu sês stât cjapât sù e la dì che tu sês nassût. Come te plui sante tradizion de Bibie. E dopo di vê bramât e berlât, tu âs pleât il cjâf e la schene. E tu ti sês indurmidît tai braçs di Chel che nus lambiche e che nus salve restant simpri mistereôs in ce che al fâs. Tu sês muart perdonant e domandant perdon e bussant un Signôr di cjarte come lis nestris nonis, tu che tu vevis svualampât come acuile tes altecis plui sflandorosis de teologjie e dal misteri. Grant e piçul, anzian e frut, om che al viodeve indenant un secul e che magari di dongje nol disserneve ni personis ni câs. Tu âs podût permetiti grandis pecjis, parcè che tu âs vudis grandis cualitâts. Cu la cuâl che nô o sin cjamâts di pecjis ma cence cualitâts o virtûts.
Mandi, cjar e cucjar dal Friûl. Mandi, patriarcje. Mandi, vôs dal Friûl. Di chel Friûl che al jere prin di te e che al è restât ancje dopo di te. Dome che, dopo di te, nol è e nol à di jessi compagn di prin. Parcè che al à viodude la lûs.
PRE ANTONI BELINE
La Patrie dal Friûl, n. 12 Dicembar 1986
IL FERÂL. Mandi, vôs dal Friûl............
Mandi, pre Checo, vôs dal Friûl!

robotstxt: allowed

filter: keep


text:
Lavôr
Il Lavôr je une ativitât produtive che impliche un sfuarç manuâl o inteletuâl par produsi un ben o un servizi , corispondût da une compensazion monetarie o in nature.Il lavôr al è argoment di studi sedi des scienzis sociâls (politiche , dirit , economie , sociologie ) sedi des scienzis naturâls (gjeografie , fisiche ) Al è unservizi util che si rint a le societât. Te societât moderne cheste ativitât ven fate tal esercizi di un mistîr o di une profesion in te finalitât de sodisfazion da lis bisugnis individuâls o colletîfs. Dal pont di viste giuridic , ven fate distinzion jenfri lavôr subordinât e chel indipendent


text:
14 di Avost
Il 14 di Avost e je la 226° zornade dal Calendari Gregorian, (la 227° se l'an al è bisest). A mancjin 139 zornadis pe fin dal an.
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 1385 - I castilians vegnin sconfîts dai portoghês in te batae di Aljubarrota
- 1896 - In tal Yukon ven scuviart l'aur
- 1945 - Seconde vuere mondiâl : il Gjapon daspo jessi stât bombardât dai merecans , al acete la pâs.
- Massimilian Kolbe al mûr in tal bunker de fam daspo che si jere ofiart volontari al puest di un âtri prisonîr
Nassûts vuê[cambie | modifiche il codiç]
Muarts vuê[cambie | modifiche il codiç]
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- Pakistan Dî de indipendence
Religjosis[cambie | modifiche il codiç]
Sant Massimilian Kolbe predi


text:
Fintremai ai 12 di Setembar in Cjistiel la prime mostre antologjiche sul grant colaboradôr furlan di Raffaello, che lu à ancje ritrat.
◆ Pe plui part de int “Giovanni da Udine” al è dome il non di un teatri, chel de capitâl de Patrie dal Friûl. Zuan dai Ricamadôrs, nassût a Udin tal 1487, al fo pitôr, decoradôr e architet bravonon, tant che a Rome al deventà prime colaboradôr e po amì di Raffaello (n. 1483) e de clape di artiscj dal so cenacul. De sô vite nus conte un grum di robis Giorgio Vasari che lu cognossè di persone.
◆ Tra il 1509 e il 1513 al fo aiutant di Raffaello che al steve piturant, in Vatican, par pape Juli II, la Stanza della Signatura dulà che e je ancje la famose Scuola di Atene. Intune des senis, Zuan al fo ritrat biel che al slungje il cuel e che al bute il voli, curiôs, suntun libron tignût in man di Donato Bramante. In bande, Raffaello stes, seneôs di lassâ une olme di se e dai amîs, si rapresentà sflandorôs tant che un agnul.
◆ Zuan al jere cetant brâf tal fâ decorazions “a grottesca”, sul stîl di chês de Rome antighe, che i artiscj rinassimentâi a podevin viodi molantsi jù cu lis cuardis tes “grotis”, ven a stâi tes stanziis de Domus aurea di Neron, za di agnorums lade a patràs.
◆ Ma soredut al jere un mestri tes decorazions di festons animâts di rosis, di pomis, di animâi, di vegjetâi nostrans o di divignince di chel Otro Mundo che, tal 1507, Martin Waldseemuller al veve clamât Americhe. Piturâts tant ben, vîfs e frescs, insiorâts di ucieluts, insets, paveis, fasûi, patatis, pomodoros e pevarons, che a someavin vêrs. Su chest, a Rome, e je interessantone la Loze di Amore e Psiche te Vile Farnesina alla Lungara (vuê sede de Academie dai Lincei) dulà che Zuan, tal 1517, su incaric dal paron Agostino Chigi, al piturà trê panolis di sorc, prin pitôr a fâlu in Europe. Cuasi a confermâ (lui furlan) il feeling secolâr che al cor tra il Friûl e la blave, dispès esagjerât dal moment che si are fin ad ôr dal Tiliment e in Sierade tu puedis viodi alì plui blave che no grave…
◆ Zuan al fo cetant preseât ancje tant che architet, dal moment che tal fâ un progjet al tignive cont dai precets di Vitruvio: utilitas, firmitas, venustas, ven a stâi utilitât, soliditât e bielece, robe che in dì di vuê no je plui tant di mode.
◆ Dopo de muart di Raffaello (1520) al lavorà a Rome (Vile Madama di pape Clement VII), ma ancje a Florence (Palaç Medici), a Vignesie (Palaç Grimani), a Udin (scjalinade poiade ae façade di tramontane dal cjistiel) e a Spilimberc dulà che, prime dal 1542, al piturà une sene ariose e frescje tant che la rosade, cun biei frutins che a balin tignint sù cu lis mans un feston insiorât di rosis e di pomis (cjistiel, ale ex Ciriani, vuê Furlan).
◆ Al è simpri il Vasari a contânus che Zuan al murì a Rome tal 1561 e che al fo sepulît tal Pantheon framieç di tancj oms di cjâf ma soredut dongje dal so favolôs amì e mestri, che l’epitafi di Pietro Bembo cussì al ricuarde: “Qui giace Raffaello: di lui, quando visse, la natura temette di essere vinta, ora che egli è morto, teme di morire”.
◆ Cjâr letôr, cuant che tu sês sentât tal teatri che di lui al cjape il non, visiti di Zuan Ricamadôr, il pitôr che al saveve fâ il bec aes moscjis e lis ceis ai agnui. ❚
Ce muse vevial Zuan Ricamadôr?Gianni Colledani
Fintremai ai 12 di Setembar in Cjistiel la prime mostre antologjiche sul grant colaboradôr furlan di Raffaello, che lu à ancje ritrat.


text:
✽✽ Intant che o jerin in stampe, la Zonte regjonâl ai prins di Otubar e à sospindude la decision… nancje che nus vessin spiât intant che o preparavin il gjornâl.
– Al pararès che il Fonts teritoriâl pe previdence complementâr dal Friûl-VJ al sarà abandonât, in pratiche, ancjemò prime di nassi. Il strument – presentât intal Lui dal 2011 e istituît cu la leç 199, aprovade dal Consei regjonâl intal Jugn dal 2012 e fuarte di 3 milions di stanziaments – al è restât fin cumò improdutîf e une serie di “coincidencis” a stan a dimostrâ che forsit nol è rivât a catalizâ chel interès che si spietavisi. Par ce che al somee, par esempli, no si è cjatât fin cumò il timp par aprovâ statût e regolament e nancje par nomenâ i organisims di gjestion (e chest al podarà someâ tant strani, tratantsi di poltronis).
– A decretâ però la fin malmadure e sarà il vie libar che la Regjon si prepare a dâ ae adesion dai dipendents dal Compart unic regjonâl (16 mil tra Aministrazion regjonâl e Ents locâi) al Fonts contratuâl nazionâl Perseo. Alore, propit i dipendents dal Compart unic e chei de Sanitât a costituivin il “nucli” che ator di chel al zirave dut il progjet dal Fonts regjonâl, che al jere responsabil l’economist Stefano Miani e che i vevin contribuît dutis dôs lis universitâts regjonâls, supuartadis de Bancje di Cividât: une platee potenziâl di 36.500 dipendents, che tra chei il studi di fatibilitât dal Fonts al prospetave un nivel di adesion dal 25%. A chel numar si contave di zontâ 23 mil dipendents privâts, cuntune penetrazion dal 10% intes Pmi e dal 1% intes “grandis” aziendis, e un altri 1% di autonoms, fin a rivâ a chê cuote di 33.500 iscrits segnade tant che soiâr pe cuviertidure dai coscj fis.
– Ma, simpri secont Miani, a jerin stimis prudenziâls, ritignint che in F-VJ a esistessin dutis lis cundizions pal inviament (e pal prosperâ) di un Fonts pensionistic su base regjonâl, un pôc cemût che al è za sucedût intal câs dal Trentin-Sud Tirôl, che il so Laborfonds al conte plui di 100 mil iscrits. Tra i vantaçs dal Fonts teritoriâl, Miani al veve rimarcât par altri chel di garantî la continuitât de previdence complementâr ancje in câs di passaç dal lavoradôr a un altri setôr di vore, fat che invezit, in câs di adesion a un Fonts contratuâl (come che al è par esempli Perseo), al compuarte la cessazion de contribuzion. E se l’economist al veve enfatizât cemût che la prioritât e fos chê di “massimizâ il rindiment dai invistiments a benefici dai iscrits”, al veve ancje però sotlineât a clâr cemût che la nassite dal Fonts teritoriâl e varès rapresentât une altre ricjece pal Friûl-VJ, che al varès podût beneficiâ des ricjadudis gjeneradis des disponibilitâts finanziariis che si saressin podudis invistî sul teritori. Dut a vantaç dal disvilup de regjon: robe che – in periodi di crisi, carence di licuiditât e credit crunch – di ciert no sarès lade mâl.
– Ma se il Fonts regjonâl al sprofonde, nol è dome dute colpe di Perseo. A gjestî il “secont pilastri” previdenziâl dai lavoradôrs dal Friûl Vignesie Julie e jere stade di fat metude Friulia Sgr, la societât di gjestion dal sparagn “dedicade in maniere esclusive ae gjestion di Fonts di invistiment no speculatîf” e costituide “par rispuindi a une domande cressinte di gnovis tipologjiis di intervent a poie de inovazion e par cjapâ oportunitâts di marcjât in ambits specifics di invistiment”. Alore, e je chê stesse Friulia Sgr che e je cumò confluide in Friuli Veneto Sviluppo Sgr (o plui in curt Fvs Sgr), o ben la societât di gjestion dal sparagn che e sarà “vuidade” di Veneto Sviluppo (che al à acuisît il 51% di Friulia Sgr). Cemût che a àn ricognossût i doi Governadôrs – Debora Serracchiani e Luca Zaia – al at de costituzion dal gnûf ent, “cu la nassite di Fvs Sgr ognidun di nô al rinunzie a un bocognut di autonomie”.
– Insume, che al sedi Perseo o Fonts previdenziâl – a chest pont – “interregjonâl” (là che però l’unic a meti risorsis frescjis al sarès il Friûl-VJ, a dut vantaç de dotazion di un Fonts a maiorance venite), pôc al cambie… ❚
Linux
E cumò i bêçs dai pensionâts furlans a van a sglonfâ la panze dal Venit............
✽✽ Intant che o jerin in stampe, la Zonte regjonâl ai prins di Otubar e à sospindude la decision… nancje che nus vessin spiât intant che o preparavin il gjornâl.


text:
Principis fondamentâi
I principis fondamentâi de Aziende pe Assistence Sanitarie n.3 "Friûl de Alte - Culinâr – di Mieç": mission e vision de AAS3. Une introduzion in struc par vê une idee complete de ativitât de Aziende. al va indenant
Organigram
La Aziende pai servizis sanitaris Ass3 pandude par struturis. L’organigram aziendâl al è formât di: trê direzions, un coordenament sociosanitari, doi distrets e trê dipartiments. Par capî cuâi che a son i lôr compits e par savênt che che al è il lôr responsabil, da un cuc a cheste sezion. al va indenant
At aziendâl
L'at aziendâl al è il strument di guvier dal diretôr gjenerâl clamât a pandi la organizazion di dute la Aziende al va indenant
Cjarte dai Servizis
Te Cjarte dai Servizis si cjatin dutis lis informazions di fonde sul gnûf implant aziendâl e pardabon e je l’imprest che la Aziende e à prontât par informâ, vuidâ e judant i propris utents intes sieltis che a tocjin la lôr salût, proponint e sburtant un miorament inte cualitât dai servizis . al va indenant
Aziende in cifris
Presentazion de Aziende pe Assistence Sanitarie AAS3 “Friûl de Alte – Culinâr - di Mieç”: in ce suaze lavore la Aziende? Cheste sezion dal sît lu sclarìs cuntune schirie di dâts statistics sul teritori, la popolazion e i operadôrs. al va indenant


text:
Premetìn che in television dut al fâs brût. E che duncje la nassite di un gnûf canâl e va tal frico de za numerose possibibilitât di sielte. Cussì, cualchidun no si sarà nancje visât di vê notât une gnove rêt televisive in Friûl. Il batisim al è stât ai 21 di Setembar. Si clame “Free”, tant a dî “libar”, ma cun assonancis (?) cu la lidrîs de peraule Friûl. E sarès, in pratiche, la sede di Udin di Antenna Tre e TeleNordEst, che e à cessât lis sôs trasmissions tant che sede distacade dipendent di Trevîs, par davuelzisi in rêt autonome. La volontât e l’investiment a rivin dal so editôr: il grup “Panto”, chel dai barcons.
“Free” e à un redazion che e scree une informazion autonome ancje rispiet a Triest. La sede di cheste citât alabardade e je finide sot la ombrene di “Free” ma il baston dal comant, chest viaç, al è in mans a Udin. Di Triest a fasin il lôr tg ma lu trasmetin di Udin, cuntun condutôr/condutore di Udin e come orari al ven prime di chel di Udin, aes siet. Cussì, i triestins a fevelin dal lôr teatri e de feriere di Servola, cence infestâ il gazetin televisîf dal Friûl. Come che in maniere sistematiche – e storichementri – si è simpri fat culì dai Tgr de sede Rai pal F-VJ.
Studis gnûfs, siglis gnovis, dutis coloradis. A son in pôcs ma a lavorin cetant. E la concorince e fasarà ben ancje a Telefriuli che cussì, par no fâsi viodi di mancul, si scugnarà par fuarce adeguâ. Ce i mancjial? Se une television e vûl penetrâ un teritori di riferiment e à di pontâ su lis sôs carateristichis. E achì si inclaude il discors marilenghe che, no cate cualchi pontade dal za recensît program “Mandi”, nol à in pratiche rapresentance.
Par cuintri, la emitente e à gjavât fûr dal cjapiel un personaç che no viodevin dai timps dal ribalton di Telefriuli, cuant che si tornarin a disegnâ i ecuilibris dentri de proprietât: cui no si visial di chel personaç colorât che al è Lorenzo Petiziol, che al berghelave e si scjaldave tant des diretis dal Udin? Par lui, l’incaric al è chel di diretôr di rêt. E però al condûs ancje i programs sul balon: cemût dineâ la specializazion e la carateristiche di ponte dal sogjet?
Si che duncje, cumò il probleme al sarà la penetrazion sul teritori, la afermazion e la ricognossibilitãt de marcje, la racuelte de publicitât. Za la impronte inovative le à puartade la proprietât: investint suntune gnove rêt. Dome tra un an, o capirìn se Free al sarà pardabon Free, e no une “Free”-ade.
Jan Toti
CULTURE – La tv furlane… di no lei par furlan!............
Premetìn che in television dut al fâs brût. E che duncje la nassite di un gnûf canâl e va tal frico de za numerose possibibilitât di sielte. Cussì, cualchidun no si sarà nancje visât di vê notât une gnove rêt televisive in Friûl. Il batisim al è stât ai 21 di Setembar. Si clame “Free”, tant a dî “libar”, ma cun assonancis (?) cu la lidrîs de peraule Friûl. E sarès, in pratiche, la sede di Udin di Antenna Tre e TeleNordEst, che e à cessât lis sôs trasmissions tant che sede distacade dipendent di Trevîs, par davuelzisi in rêt autonome. La volontât e l’investiment a rivin dal so editôr: il grup “Panto”, chel dai barcons.


text:
“LA STILOGRAFICHE DI MARCHET” A CURA DI WILLIAM CISILINO
Da oltre dieci anni il nostro Consiglio regionale ha chiesto più volte ufficialmente allo Stato centrale il trasferimento delle competenze sul settore istruzione. Va aggiunto, però, che nessuno degli ultimi Governi regionali – se si eccettua la Giunta Illy – ha portato avanti seriamente tale rivendicazione. Risultato: la nostra Regione non ha ancora alcuna competenza sull’istruzione e, nel contempo, si è vista sfilare l’autonomia dell’Ufficio scolastico regionale. In altre parole, la nostra, una Regione a Statuto speciale, sta messa peggio del Veneto, che è una Regione a Statuto ordinario. Che capolavoro! Recentemente, un noto assessore della Giunta regionale ha affermato, davanti a 200 persone, di avere avuto un'idea “altamente innovativa”: «Mi batterò – ha detto – affinché la nostra Regione ottenga la competenza sull’istruzione». Da ciò si deduce: 1) che non conosce cosa fa il Consiglio regionale (che ha avanzato tale richiesta anche nella presente legislatura); 2) che per cinque anni non si è affatto preoccupato della sua geniale trovata. In ogni caso, sulla primogenitura di tale idea, ci torna utile questo scritto di Giuseppe Marchetti, del 1949. Marchetti riteneva necessaria la gestione autonoma della scuola friulana già 70 anni fa (e dopo di lui tutti i movimenti e gli esponenti autonomisti ne hanno fatto un cavallo di battaglia). Qui Marchetti spiega le ragioni della richiesta, riferendosi alla necessità di garantire l’insegnamento del friulano. Ma il discorso oggi è molto più ampio: solo una gestione regionale dell’istruzione può garantire maggiori standard di qualità organizzativi e didattici. Su questo possiamo stare sicuri: per fare meglio di Roma ci vuole poco. Nonostante gli assessori regionali.
William Cisilino
O sin une vorute, culì in Friûl, ch’o vin un fregul di afiet e di passion pe nestre lenghe e ch’o sintìn un bruseghin malandret a viodile strapaçade, imbastardide, butade sot i pîts, ancje di furlans gnognos e debuluts di costituzion che no si tegnin apaiâts di doprâle. E ogni altre dì nus capite di sintîsi a dî che a lei robis scritis par furlan e je masse fature, e che a scrivi par furlan no rivin adore altri che i glotolics di profession. E di une bande e je ancje vere: a lei come che scrivin i furlans dal stamp de Filologjiche e je pardabon une pene e une fature di sudâ tre cjamesis; e par ridusi in forme resonade e coerente ce che nus mandin i nestris amîs, nus tocje par solit di tornâ a scrivi dut di plante fûr. E alore si varessial propit di cjantâ lis recuiis ae lenghe dai nestris viei e de nestre tiere? Si varessial di metisi il cûr in pâs e cedi la man al talian des massariis tornadis di Milan o di Rome, o a chel messedot dialetâl ch’al trionfe a Udin e ch’al fâs juste riviel a cui ch’al à cualchi sensibilitât sul cont dal fevelâ? Noaltris ch’o vin vude cheste idee buzarone di fâ un gjornâl par furlan, o vin za mostrât di no vê piardude ogni sperance; ma no stentìn a capî e a ricognossi che il sfuei furlan al zove pôc e che nol bastarès nancje multiplicâ lis publicazions, nè stampâ libris, gramatichis, vocabolaris, nè cjantis, nè contis, nè comèdiis; nol bastares nancje ch’al saltàs fûr di colp un grant scritôr furlan, un di chei che dismovin un grum di sunsûr intor di lôr. E nol baste fâ e publicâ studis e cirî fûr documents e cuistionâ su la lidrîs des peraulis e su la morfologjie e su lis leçs dal discori furlan, co la int no cjôl e no lei robe furlane, parcè che no sa lei furlan, parcè che e fâs masse fature!... Cuintri un prejudizi popolâr di cheste fate no valin nuie i sfuarçs dai «studiâts». La storie di ducj i lengaçs vîfs e muarts nus insegne che par salvâ il furlan di une muart sigure, par fermâ la sô angunie, par meti ancjemò un fregul di sanc tes sôs venis, al è nome un rimiedi e nome un mieç: fâlu insegnâ tes scuelis, usâ i frutins a lei e a scrivi alc par furlan fin dai prins agn, creâ sui bancs de scuele publiche un fregul di cognossince e di familiaritât cu lis dificoltâts de nestre lenghe (che a son plui piçulis di chês di tantis altris lenghis). Nol covente dî che par fâ chest tant, bisugne che tes scuelis publichis o comandìn di bessoi: il guviar di Rome nol comandarà mai che s’insegni ai fruts la lenghe dal lôr paîs; i mestris forescj che a invadin lis nestris scuelis no puedin e no vuelin sintî chescj discors, e dai mestris furlans ind’esal trops che a savaressin insegnâ la lenghe che no si tegnin apaiâts di fevelâ?
Giuseppe Marchetti


text:
Un pan par ogni fan01 di Zenâr 2004
Tal screâ il timp sant e salutâr de Coresime, che nus prepare e nus instrade al misteri de passion, de muart e de resurezion di Crist, spieli e cause de trasformazion in glorie dal nestri distin, il pinsîr mi va ai agns lontans dal seminari, cuant che si festegjave il carnevâl cu lis Corantoris e si tacave la Coresime cuntune zornade di ritîr spirtuâl cu lis meditazions su la muart. Tant par tirânus sù di cuarde.
Un an un ôc di predicjadôr al à tacade la predicje berlant: Son finiti i bagordi! Son finite le cenette!. Ma savevial là che al fevelave e a di cui che al fevelave?
Falopis che no capitin dome ai oratôrs dai clerics se ca e là si insist cuntune monotonie stupide sul edonisim, su la massepassuderie, su la civiltât dai consums. Come se la int di Visepente e dai paîs e chei che a vivin tai deserts des monts a fossin ducj cjochelis e barabars, rabiôs parcè che la zornade e à dome vicjecuatri oris e no rivin a sbrocâsi fin dapît.
No dîs che cualchidun nol salochi fûr di misure, cun grant damp pe sô salût e scandul pes situazions di miserie che a son pal mont. Ma se chel oratôr al jentras tune des nestris cjasis, simpri plui solitariis, là che si strissinin vecjos dibessôi, là che tante int si ruvine i agns plui biei par assisti malâts o par tirâ sù canae che a varan dibisugne dai gjenitôrs fin che ur ven la gobe, là che oms e feminis a lavorin fieste e disdevore cu luniche sigurece di scugnî paiâ simpri e dibant, al gambiarès intono. O almancul al tasarès.
Parcè che la int e scombat tant e e gjolt pôc e si cjate magari cun cjasis sistemadis e cun cualchi palanche te sachete, ma cun problemis grancj come monts. E se e stente a crodi, al è pal fat che e stente a vivi.
E chi o voi a cirî lûs intal Vanzeli des tentazions, là che il diaul al stice il Signôr a passi la sô fan cul pan che i furnìs lui. Se tu sês il Fî di Diu, dîs che chestis pieris a deventin pan. E Gjesù i rispuint: Al è scrit: Lom nol vivarà dome di pan, ma di ogni peraule che e salte fûr de bocje di Diu (Mt 4,3-4).
Il pecjât dai furlans, de nestre gjenerazion e di chês prime, al è stât di vê scombatût masse pal pan. Parcè che nond jere e parcè che la fan dal pan si le sint. Il nestri pecjât, sal è un pecjât, al è chel di jessisi inludûts, dopo secui di miserie, che jemplant il stomi e il frigo, si jemplàs ancje il cûr.
Risolte in buine part la cuistion dal pan matereâl, scoltìn la racomandazion savie e sante di Crist, che lom al à plui sortis di fan e duncje i coventin plui sortis di pan.
I covente il sostentament da la ment cu la culture e il libri; chel dal cûr cul afiet, lamicizie, la solidarietât, larmonie in cjase e fûr; chel da lanime cu la prejere, la meditazion, il silenzi, la contemplazion, il perdon, la fede, la consolazion.
Che la gracie di Diu e fasi sverdeâ la nestre anime arsinide come che lis plois de vierte a fasin sverdeâ cjamps, prâts e culinis. Che ognidun di nô al vedi, cu la sô anime, chel impegn che al met tal ort par preparâ la gnove stagjon. Che no mancjin mai, in nissune cjase, un libri, comprendude la Bibie, une rose di chês veris, une spere di soreli, un moment di polse, une peraule amie e la presince consolant di Diu. E lui al larà a controlâ se o fasìn Coresime pardabon. No alçant il tapon de padiele ma cucant tal profont dal nestri cûr.


text:
Esercizi fisic e malatie croniche: si presente a Glemone il Centri pe Prescrizion
Ai 16 Di Dicembar, aes 17.00, te aule Lodolo dal Presidi Ospedalîr di Glemone al va indenant
Campagne antinfluençâl 2019
Ritîr dai referts: gnove modalitât di consegne telematiche
Si podarà viodiju sul Fassicul Sanitari Eletronic midiant de plateforme SE.SA.MO. al va indenant
Prisma 7
SESAMO
Beneficis pal abatiment des retis a cjame des fameis pe frecuence di servizis educatîfs pe prime infanzie
Abatiment des retis dai nîts de infanzie – publicazion dai impuarts des retis aplicadis des struturis
Abatiment des retis dai nîts de infanzie – publicazion dai impuarts des retis aplicadis des struturis. UTI Culinâr - an 2018/19 al va indenant
Sportel di assistence pe sigurece sul lavôr
Sportel di assistence pe sigurece sul lavôr. Al è disponibil un numar di telefon des 8 aes 16 al va indenant
Racuelte di fonts a pro de popolazion dal FVJ
Racuelte di fonts a pro de popolazion dal FVJ. Aluvion 2018 al va indenant
Assistence sanitarie pe popolazion turistiche
Dal 1 di Lui dal 2018 al va indenant


text:
Valbrune
Home Trois Troi Furlan Decime tape Valbrune
Valbruna - Monte Lussari
Località attraversate
Valbrune e je une localitât innomenade di vacance e di sports invernâi. Il paîs al è ancje otime base di partence par bielis escursions intes Alps Juliis.
Steme comunâl
di Malborghet e Valbrune
Valbruna - Monte Lussari
Località attraversate
Steme comunâl
di Malborghet e Valbrune
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Nol jere facil lâ a cene cun Gino e nancje lâ a bevi un tai, cun lui: al jere astemi, e pal rest al diseve che al podeve mangjâ a cjase sô!
Si podeve, al contrari, fevelâ par oris e, sal coventave, par oris e oris, di persone o par telefon, tai ultins agns ancje par pueste eletroniche, par resonâ di storie (no dome dal Friûl), di politiche (locâl, nazionâl e internazionâl), di sport (al fo svelt tal denunciâ la politiche tal balon), di moralitât, di fameis antighis, di cjistiei, ma nol sopuartave la retoriche, e … nol à mai scrit par furlan: al scriveve une vore ben par talian, al fevelave cun grande abilitât la lenghe di Dante tes assembleis (Consei regjonâl e Comunâl di Udin), ma in famee e cui amîs al doprave il venit udinês.
Leâl cun ducj, amîs e aversaris, al pratindeve di jessi paiât cu la stesse monede. Se no, a jerin dolôrs, parcè che al bagnave la pene tun ingjustri corosîf.
Par esempli: nol à mai digjerît o dismenteât la storicizazion des lotis pe Universitât furlane. Cemût isal stât pussibil dismenteâ – si e mi domandave – i scrits di Gentilli e Redo Pascul dal 1964, intitulâts “Per una Università friulana” e “Par une Universitât a Udin” e publicâts sul “Boletin” de Cjamare di Cumierç di Udin e su “Int Furlane”, il document votât dal Ordin dai Miedis tal 1965, lis grandis manifestazions dai students e il lavôr di tancj altris (fra chescj, lui stes, pre Checo Placerean, Fausto Schiavi) che a àn scrit sui gjornâi, fevelât tes riunions, publicât lis lôr ideis tun “libri blanc”, trascurant la impuartance di chei che par prins a àn formulât il program e di chei che po dopo a àn trasformât chel program in mozions, ordins dal dì e progjets di leç tes assembleis eletivis?
Su chest argoment al à rispuindût sul sît www.dicaporiacco.it (forsit al è ancjemò viert, ma tancj, come noaltris, lu àn tirât jù di Internet), e l’Istitût Ladin furlan pre Checo Placerean al à publicât la documentazion (no lis cjacaris) tal cjapitul “Per la verità storica” dal libri “Dalla Regione mai nata alla Regione mal nata”.
Gino (o Gjino, come che lu clamavin chei de Cjargne) al veve la viste lungje e, come i vêrs politics, al jere cunvint che “la politiche e je la art dal pussibil”, no dai siums.
Al è par chest che al considerà furlans no dome chei che a fevelin furlan, ma ducj chei che a amin cheste tiere e che a son pronts a lavorâ pal so progrès e pe sô identitât storiche e linguistiche, cence distinzion di ideologjie, di religjon, di colôr de piel. Par coerence, nol è mai stât leghist e tal so sît Internet al veve parfin progjetât un “Osservatori” par imigrants decidûts a integrâsi, e duncje a continuâ la civiltât furlane.
Par capî ben un Om che al varès di jessi let o rilet e studiât, plui che celebrât, mi plâs ripuartâ lis peraulis che al scrivè su un cuotidian de nestre regjon ai 3 di Zenâr dal 2001, pôcs mês prime di murî:
“Chi, come me, da tanti anni si batte per affermare che amare il proprio campanile e la propria regione (che è una e una sola) non è affatto in contraddizione con l’amore per il proprio Stato e per l’Europa; chi, come me, si è sentito etichettare durante il corso di tanti anni – da chi crede che le etichette sprezzanti valgano più dei pacati ragionamenti – in modi anche offensivi e sempre falsi, ha sinceramente gioito l’ultimo giorno del 2000 ascoltando un basilare concetto espresso, con forza e convinzione, dal Presidente della nostra Repubblica, Carlo Azelio Ciampi.
L’uomo che ha la rappresentanza di tutto lo Stato ha detto la sua fierezza di essere livornese, toscano, italiano ed europeo: quattro valori di una stessa scala morale, affermando che non vi è contraddizione tra questi valori, ma logica e armoniosa integrazione.
Nessun suo predecessore si era espresso così: significa che i valori nei quali noi da tanto tempo crediamo hanno conquistato anche la suprema carica della nostra Repubblica”.
Gianfranco Ellero
ATUALITÂT – Par Gino di Cjaurià, autonomist di viste lungje............
Nol jere facil lâ a cene cun Gino e nancje lâ a bevi un tai, cun lui: al jere astemi, e pal rest al diseve che al podeve mangjâ a cjase sô!


text:
Dopo di vê sostignude la publicazion, cumò la Provincie di Udin e je impegnade te spedizion de Opera Omnia di pre Antoni Beline a dutis lis bibliotechis dal Friûl.
Sîs agns indaûr il Friûl al pierdeve un dai siei plui grancj inteletuâi, pre Toni Beline. Dopo de sô muart, la Provincie di Udin e Glesie furlane a decidevin di acuardâsi par inviâ un progjet che al contribuìs a no dispierdi il grant patrimoni leterari che nus à lassât il grant scritôr. A chest fin al vignì predisponût un protocol di intese jenfri la aministrazion provinciâl e la associazion Glesie furlane pe publicazion de Opera omnia di pre Beline: la Provincie, in particolâr, si impegnà a finanziâ la ristampe di cetantis oparis. Il nestri obietîf, cumò come in chê volte, al è chel di favorî lis azions di promozion e valorizazion de lenghe e de culture furlane. E propri in chest contest si insede il progjet pe publicazion dai tescj di grande cualitât di un dai plui grancj esponents de leterature furlane. Cun l’acuardi, dopo, no dome l’impegn a ristampâ ma ancje a difondi lis oparis di pre Beline tes bibliotechis dal Friûl storic. A chestis l’invît a meti in mostre chescj volums par solecitâ i furlans ae leture. La convenzion, de durade di cinc agns, e je rivade duncje al so moment plui impuartant ven a stâi chel de difusion dai tescj. La mê sperance e je che i principâi fruitôrs dal patrimoni leterari che nus à lassât pre Beline a podedin jessi i zovins, si trate di fat di une grande oportunitât par insiorâ il propri bagai culturâl. O volarès ricuardâ infin ce che chest savi plevan al diseve dal so Friûl: “O vin di promovi la idee di un Friûl che nol cîr di salvâsi a ducj i coscj de modernitât, ma che al sa frontâ e confrontâsi ancje cu la globalitât. Tignìn a ments che la globalitât cence il localisim e je une scjatule vueide. Cussì come l’inglês cence lis lenghis e lis culturis locâls”. ❚
✒ Pietro Fontanini
President de Provincie di Udin
Letare dal President de Provincie di Udin............
Dopo di vê sostignude la publicazion, cumò la Provincie di Udin e je impegnade te spedizion de Opera Omnia di pre Antoni Beline a dutis lis bibliotechis dal Friûl.


text:
Al Pape Benedet XVI.
Santitât, pensant a Lui che dal alt de sente di Rome al vignarà in Friûl a “riconfermâ la nestre fede” mi soi ricuardât de peraule di Diu tal libri dal profete Sofonie: «O lassarai framieç di te un popul puar e sclet, che al cirarà ripâr tal non dal Signôr: il rest di Israel». (Sof. 3,12-13)
Cussì, intant che i gjornâi a amplifichin la vôs di chei che tal mont a son cualchidun, jo mi met de bande de int cence vôs, dal rest di Israel. O soi cun chei che si cjatin tal scjalin plui in bas: come la gloriose Basiliche di Aquilee, moment par Lui di passaç viers i sflandôrs di S. Marc a Vignesie.
Santitât, o stin spietant la aprovazion dal Messâl roman par furlan, ma o scrupuli che un tâl dirit pal moment nol rivarà. Si conferme cussì ce che pre Checo Placerean al segnave te letare in ocasion dal viaç di Pape Pauli VI a Udin tal Setembar dal 1972. Pre Checo al domandave rispiet pe nestre glesie e liturgjie, un rispiet “che valga a fugare lo storico sospetto che la S. Chiesa Romana si sia trovata molte volte dalla parte degli oppressori di Aquileia e del Friuli.” Il suspiet al è valit ancje in cheste ocasion.
O sin il rest di Israel. Tal viaç di Zuan Pauli II a Udin, an 1992, pre Antoni Beline al domandave al Vescul di Rome un mût gnûf e plui evangjelic di fâ il pelegrin, ma dut al è colât tal vueit. O sin tune glesie cence profezie.
Santitât, podessial Lui rivâ sempliç e puar fra di nô: sempliç te lenghe dal popul, in mût che ancje un frut al capìs, limpit tune spiritualitât popolâr che e ven dal cûr e de vite; podessial sentâsi a scoltâ e a imparâ de umanitât dai nestris piçui. Alore, Lui al sarès il Signôr vivent fra di nô. Gjesù, Fi di Diu, cuant che al à sielzude la tiere al à molât dut: il cîl intîr, la sô eternitât, la felicitât cence fin, la onipotence… e si è fat om fra i oms e puar cui puars.
I umiliâts no rivaran a capî lis grandecis di chest viaç, segnâl di une glesie clericâl e potente che no bade a spesis. Podessial il rest di Israel, sintî che il popul di Diu, debul e scuintiât al è plui impuartant dai pastôrs.
Te place dal Cjapitul di Aquilee a saran cualchi miâr a bati lis mans e te basiliche dome i elets; dal sigûr a mancjaran dal dut i pecjadôrs, miscredents, indiferents, int escludude des regulis de glesie, imigrâts, tribulâts e personis consideradis pôc di sest. Ma, a saran chei, Santitât, che lu scrutinaran, parcè che a son lôr che a spietin une lûs che il mont nol da. E il lôr judizi di aprovazion o di condane nol falissarà.
Santitât, I din il benvignût. Però, il rest di Israel al cjale, e jo o soi cun lôr.
pre Tonin Cjapielâr
MEDITANTLIS TAL SO CÛR. Il rest di Israel al cjale............
Al Pape Benedet XVI.


text:
_Mandi nono!
Mandi frute! Sêstu tornade des vacancis?
_Sì, nono, cumò ti mostri un pocjis di fotos!
Âstu puartât l’album?
_No, nono, no lis ai stampadis.
E ce sêstu vignude, cul proietôr?
_Ma no, lis ai sul telefonut!
No rivi ancjemò a capî cheste robe moderne, che cul telefonut tu fasis di dut mancul che telefonâ. Fasimi viodi, va.
_Cjale, nono: chi al è il piçul te aghe.
Biel il gno nevodut!
_E chi o sin noaltris, ducj e cuatri insiemi.
E cui aial fate la fotografie?
_Noaltris di bessôi, nono: o vin fat un selfie!
Ce robe? E ce fasistu cul selin? Va ben fâ fotografiis cul telefonut, ma cul selin propite no savevi. Jo lu metevi dome inte mignestre!
_No: un selfie! Al derive di “self”.
Il selin cul seltz? Cumò tu stâs messedant masse robis, frute.
_Self, no seltz! Self al vûl dî “se”, “di bessôl”, e selfie al è cuant che tu ti fotografis di bessôl.
Un autoscat.
_No. Il selfie si fâs tignint in man il telefonut, cence meti il scat automatic. Il telefonut al à ancje une fotocjamare di pueste chi devant, cussì tu ti viodis intant che tu ti fasis la foto.
Ma tu as di vê un braç lunc di chi a là vie!
_Vere, par chel a àn inventât il selfie stick!
Il stiç? Par impiâ la fotocjamare cul fûc?
_Stick, nono: un baston! E insom dal baston, un boton par scatâ la fotografie!
Ma dut chel imprest li par une fotografie?
Cussì tu te puedis fâ cuant che tu âs voie, cence domandâ nuie a nissun.
Cence domandâ nuie, eh?
_Eh, sì, di bessôl.
Di bessôl, sì. Mi plâs cheste invenzion. E à di vêle pensade un furlan.
_Vere, nono: rangjâsi simpri!
E ce ise chê muse di sturnei che o fasês simpri?
_Ah, la duck face! Si clame cussì, cuant che si met la bocje in fûr. Duck face: come il bec di un masurin! E va di mode cussì.
Cjale, no je une mode di cumò, che li. A àn dome cambiât l’uciel e il toc dal cuarp.
_Ce vuelistu dî, nono?
Che ai miei timps no si clamave “a bocje di masurin”, ma a cûl di gjaline!.❚
✒ Bete Di Spere
NO SON PERAULIS PAR VECJOS. Selfie............
_Mandi nono!


text:
Ae fin dal 2017 la Kappa Vu Edizioni e fâs sîs lustris di ativitât de nassite e publicazion dal prin volum Cjantis e rimarolis pai frutins. Intal 1987, Alessandra Kersevan e Giancarlo Velliscig (titolârs de cjase di edizion) a àn inventât un test in lenghe furlane par fruts e frutis cuntune schirie di motîfs, cjançons e filastrocjis origjinâls acompagnadis des bielis ilustrazions di Altan. A chel timp, cheste decision e jere cuintri il pinsîr comun che al voleve limitâ la difusion de lenghe e proibî il so utilizi. Il lôr progjet, comissionât de Universitât dal Friûl in gracie de professore Silvana Schiavi Facchin e finanziât de Comission europeane, al jere une iniziative pal inseriment sperimentâl dal furlan te scuelis de infanzie e dal prin cicli des elementârs. Un lavôr che al à continuât a jessi doprât vie pes gjenerazions e cumò al è in formât pe sachete; in chê volte compagnât di une cassete, vuê di un cd.
«Il trentenâl al è stât il Setembar passât, ma no sin ancjemò rivâts a festezâ. O sperìn di podêlu fâ a Dicembar – nus conte Alessandra – cu la ocasion di cjatâsi insiemi cui nestris autôrs, amis e letôrs e di viodi ce che o vin fat fin cumò».
In dut, i titui dâts ae stampe a son plui di dusinte, e chest al fâs de Kappa Vu une des realtâts editoriâls plui prolifichis, impuartantis e di lungje vite de regjon.
✒ Sara Palluello
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Tal mês di Mai i guviers de Comunitât Autonome Basche e de Navare, intune cul Ufici public pe lenghe basche (Euskararen Erakunde Publikoa), a àn presentât i ultins dâts de seste inchieste sociolinguistiche sul stât de lenghe basche, ven a dî chei dedicâts a Ipar Euskal Herria, la part sot aministrazion francese, e chei complessîfs par dute la aree basche.
Intai Paîs Basc francês, tra il 1991 e il 2016 il numar dai euskalduns, chei che a fevelin par basc, al è cressût di un miâr di personis ancje se, cul aument gjenerâl de popolazion, la percentuâl si à sbassade. Il dât miôr al è chel dai fantats jenfri i 16 e i 24 agns, là che i euskalduns a son cressûts dal 1%, a dimostrazion di une inversion di tindince tra lis gjenerazions plui zovinis.
Se si cjalin invezit i dâts gjenerâi dal Paîs Basc, intai ultins 25 agns lis personis in stât di fevelâ par euskara a son passadis dal 22,3% al 28,4%. Chei che lu doprin par solit a son però il 25,7%: tal 10,3% dai câs plui dispès che no la lenghe dal stât, tal 6,2% in proporzion similâr e tal 9,2% cun mancul frecuence che no spagnûl o francês. Lis personis che a vuelin che la lenghe e sedi promovude a son il 55,8% (rispiet al 47,5% dal 1991) e i contraris a son lâts jù al 16%.
✒ internazionalitari.blogspot.com
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
La Pueste EletronicheCertificade (PEC) al è un strument che al fâs in mût che un messaç di pueste eletroniche al vebi la stesse valence legâl di une tradizionâl racomandade cun ricevude indaûr.
La Aziende pai Servizis Sanitariis n. 3 “Friûl de Alte” e à une casele PEC di pueste furnide dal Guvier Talian.
L’Ent nazionâl pe informatizazion de Aministrazion Publiche (DigitPA) al controle e al coordene la ativitât dai gjestôrs e de Aministrazion Publiche.
La direzion de Pueste Eletroniche Certificade (PEC) e je: aas3.protgen@certsanita.fvg.ittorne sù


text:
#05 – La furmie
“La furmie! Dami la furmie!”
Cussì al diseve sâr Carli al so garzon. Il paron al voleve cussì staronzâ lis dôs vitrinis de buteghe dopo vê tacât i blecs adesîfs de UNVO, une note dite di distribuzion di alimentârs, tirât vie lis telis di ragn e cambiât la cjarte crepe sclaride dal soreli. E jere une vitrine bielzà pronte cui prodots come un gnûf fust di Olà, un bidon di flit Superfaust, un tetraedri di lat e altris robis. Naturalmentri sâr Carli al veve fat un truc pal lat: une buse inte base par disvuedâ il tetraedri: se no il lat, ancje se a lungje conservazion, in chê vitrine al sarès lât di mâl distès. E dopo e jere ancje chê altre vitrine, plene di curiose robe folcloristiche. Tal mieç e jere la puarte cun trê scjalins e parsore la scrite CARLO V. – COLONIALI VINI LIQUORI GRANAGLIE, fate ancjemò ai timps de vuere di Abissinie e plui voltis ritocjade. Naturalmentri la buteghe e veve lis scansiis altis.
Te vitrine folcroristiche a jerin une smuarse pal presut, une bree taronde cul mani di chês par butâ la polente cun parsore un biel disen di fasan, tocs di rams ingherdeâts e piturâts cu la vernîs trasparente e dopo chel strani imprest che Pieri nol saveve propit a ce che al coventàs.
Ma jerial propit un imprest? Al jere di metal. Al veve une forme di losanghe, al sameave une sorte di bocje e i ricuardave un pôc chei organisims marins che al veve viodût a scuele sul libri di Osservazioni Scientifiche.
“Insome, Pieri, dulà ise la furmie?”
“Vêle ca, sâr Pieri, le ai ben lustrade cul Sidol ancje se no sai propit ce che e je e a ce che e covente. No samee nancje une furmie. A mi chest imprest mi ricuarde pitost une bestie, une bestie rare che e vîf tal mâr. Lu ai imparât intun libri di scuele”.
“Bestie tu sês tu, pote! Sêstu cussì indaûr? No tu le viodis? Cjale che tu sês saltât fûr di lì ancje tu, come ducj!”
di ***
#1***


text:
Aprofondiment in 13 schedis tematichis su i studis gjeologjics e paleontologjics fats a Preon e inte Val de Siace (UD)
Il volum al è realizât intal ambit dal progjet “Cognossince e promozion III – fonts statâi Leç 482/99” dal Consorzi Universitari dal Friûl, indreçât aes scuelis secondariis di secont grât.
Detais
Par cure di: Francesco Gobbo
Lenghe: furlan
An: 2006
Dal stes progjet:
1. Lis potenzialitâts dal teritori gjeografic dal FVJ inte produzion di energjie eletriche di fonts rinovabilis
2. Liniis di storie sociâl e economiche dal Friûl tra 1500 e 1800
3. La Naratologjie
Achì sot lis schedis tematichis di aprofondiment.


text:
Nol jere dome il plui grant poete furlan dopo Pasolini, ma al jere un dai nons plui impuartants de poesie taliane di vuê. Par chest, la pierdite di Pierluigi Cappello, mancjât il prin di Otubar, pe nestre leterature e pe nestre culture e je irimediabile. Par rindisi cont dal parcè, al baste cjalâ cetantis juriis che la fuarce creative des sôs poesiis e à convint a jemplâlu di premis: dal Montale al Bagutta, dal Viareggio (che al è un pôc l’Oscar de poesie taliane) al Premi De Sica, vût dret des mans dal President de Republiche. In Italie no si podeve domandâ di plui.
Par chest, un grup di savis cognossidôrs de sô opare a vevin pensât di candidâlu pal ricognossiment plui grant: il Premi Nobel. E di fat, la candidature presentade dal Pen Club di Triest e je stade acetade de Academie di Svezie, parcè che il curriculum dal poete e la sô stature inteletuâl a jerin pardabon di nivel internazionâl. Varessial rivât adore a otignî il plui grant ricognossiment? Cuissà: la mancjance di traduzions in altris lenghis no varès judât, ma forsit intai agns chest aspiet al sarès stât mendât e salacor la cualitât dai siei viers e varès concuistât ducj. No lu savarìn mai. Pierluigi nus à lassâts masse adore.
E al lasse un grant vueit intun panorame culturâl furlan dulà che aromai ducj i grancj inteletuâi che a vevin marcât il Secont Nûfcent nus àn lassât. L’ultin al è stât pôcs mês indaûr, Leonardo Zanier, ma la liste e je lungje: di Amedeo Giacomini a Elio Bartolini, di Tito Maniacco a Novella Cantarutti, di Luciano Morandini a Carlo Sgorlon, di Franco Marchetta a pre Toni Beline, tai ultins dîs agns une cove di autôrs cetant impuartants pal Friûl nus à bandonâts, di bessôi, cence riferiments.
La muart di Cappello e je cussì une vere disgracie, parcè che nus gjave chel che al varès podût jessi un riferiment par une gjernazie gnove di inteletuâi. E par chest, al è ancjemò plui fuart il corot che al à sburtât un miâr di personis a strenzisi ai siei parincj intai funerâi che si son davuelts a Cjassà. Alì, pre Giovanni Straulino al à saludât il poete cjapant sù propit la profezie di Pasolini: «al vignarà dopo di me un come me, che al tornarà a dâ la anime al Friûl». Cappello al à tornât a dâ ae lenghe furlane une altece leterarie che no veve di un pieç: soredut inte racuelte Dittico, dulà che e je la poesie Inniò che Alice e à sielzût par dâi l’ultin salût ae fin dai funerâi.
Il so furlan, madressût cun Amôrs e cun Il me donzel, al à vût par lui il stes valôr formatîf che lis Poesie a Casarsa a àn vût pal zovin Pasolini. Ancje par lui dut câs la universalitât dal messaç e à finît par menâlu oltri la marilenghe, cussì come che Pier Pauli al jere stât bon di slargjâ il so voli “Di Pordenon al mont”.
Come Pasolini, Cappello nol à scrit dome poesiis ma ancje saçs e un romanç. Il mont di Scluse, dulà che al è nassût, al è deventât in gracie dal so talent une metafore di un mont che al cîr memorie e no le cjate: il mont dai nestris vons che a vignivin di une culture contadine e le àn viodude murî, cence un parcè. Un parcè che i viers di Cappello no cjatin, ma a son bogns di trasformâ in pure bielece.
✒ Walter Tomada


text:
Leterature furlane
Ancje se lis primis formis poetichis a son stadis datadis al XIV secul (poesiis anonimis come Piruç myò doç inculurît e Soneto furlan, che vegnin di Cividât e a son dongje ai argoments e a lis ideis dal Dolce Stil Novo), la nassude di une vere leterature furlane si pues viodi dome tal XIX secul, cuant che il Friûl, daspò dal congrès di Viene, al passà par intîr sot dal control dal Imperi Asburgjic. Lis causis di cheste floridure cussì ritardade a son diviersis: pe prime robe, la lenghe de culture e de aministrazion no fo mai il furlan, ma prime il latin e parzialmentri il todesc tal Patriarcjât di Acuilee, dopo il talian messedât cul venit sot dal domini de Serenissime; cun di plui, in Friûl no si formà mai une borghesie, che i plasès la leterature e metès bêçs pal so disvilup, che varès judât ancje chel de lenghe. Tal XVI secul, par esempli, a forin dome pocjis oparis par furlan, pi che altri ispiradis ai lavôrs di Francesco Petrarca; di chescj periodi, a son di ricuardâ Nicolò Morlupin di Vençon (1528-1570) e Girolamo Biancone di Tumieç. Si scugne ancje visâsi che fintremai il Votcent a no forin lavôrs par furlan stampâts, par cui la circolazion e jere limitade a une piçule clape di nobii.
XVII seculModifiche
In chest periodi, i autôrs plui impuartants a forin Eusebi Stele (Eusebio Stella) di une famee nobil di Spilimberc (1602-1671), che al componè poemis goliardics dedicâts soredut a lis aventuris amorosis e no; il cont Ermes di Colorêt (1622-1692), ricuardât pal ûs de koinè udinês, che e deventarà la variant leterarie par ecelence e je la base dal furlan standardizât dal dì di vuê. Ermes al fo educât a la cort dai Medici a Florence, po al fo un dai partecipants a la Vuere dai trente agns, lavorà al servizi di Vignesie e di Liopolt I di Asburc par tornâ inte piçule patrie tal ultin toc de sô vite, dedicantsi a la poesie, principalmentri a sogjets amorôs.
Ermes di Colloredo: Poesie Friulane, l’Opera Completa". LiteraryJoint Press, Philadelhia, PA, 2019. The complete work of Ermes Earl of Colloredo, full text. ISBN 978-0-359-73730-7 ISBN 978-0-359-38863-9
XVIII seculModifiche
In chest secul, la leterature furlane e fo a un dai siei ponts pi bas di simpri, probabilmentri a cause ancje dal aument de influence venite inte citât di Udin, principâl centri. Al è di notâ soredut tal 1742 la publicazion dal prin strolic, un gjenar tipic furlan che al varà une vore di sucès di ca in devant; al contignive contis, piçulis poesiis, proverbis e conseis pe agriculture.
XIX seculModifiche
La prime metât dal secul e je une continuazion des tindencis dal periodi precedent. L'autôr principâl, che al è ancje un dai plui impuartants in assolût, al è Pieri Çorut (1792 – 1867); la sô poetiche e je plane, lontane dal romanticisim che al jere tant in voghe in chel timp; la sô espression preferide e fo chê dal strolic: al publicà inte cuasi ogni an, dal 1821 al 1867 i famôs Strolics furlans; la opare plui cognossude e je Plovisine, componude tal 1833. Za cuant che al jere vîf al gjoldè une grande popolaritât e un grum a forin i siei imitadôrs. Cualchidun al provà a lâ oltri Çorut tal gjenar dai strolics, par esempli Antoni Broili (1796 – 1876), cun risultâts interessants; inte seconde metât dal secul un rôl impuartant e fo divuelzût de citât di Gurize. Ca il sens de furlanetât al jere diferent, l'ambient di riferiment al jere dispès plui la Mitteleurope che l'Italie, in graciis ae apartignince de contee di Gurize e Gardiscje al Imperi Asburgjic; l'ûs dal furlan nol jere limitât a un setôr particolâr, ma diviers a provarin a doprâlu ancje intes siencis aplicadis cun bon risultâts, come che si pues viodi tal strolic Il me paîs. Strenna popolâr pal 1855 di Federico de Comelli di Gardiscje dal Lusinç (1826 - 1892).
Un event impuartant, ancje se rivât cun notevul ritart in confront cu lis altris lenghis europeanis al fo la publicazion dal prin vocabolari furlan, metût dongje dal abât Jacopo Pirona insieme cul nevôt Giulio Andrea (1871), che al reste ancje al dì di vuê une risultive primarie tal studi de lenghe; tal 1873 al vignì fûr il studi dal linguist Graziadio Isaia Ascoli che al fo la base di ducj i studis succesîfs sul furlan e sui rapuarts cul ladin e il reto-romanç (la cussì clamade Questione ladina).
Par ultin, si scugne segnalâ Catarine Percude, une dai plui impuartants autôrs inte leterature taliane di chest periodi, ma che e lassà dome pocjis voris par furlan, dedicadis principalmentri a lis tradizions popolârs.
XX seculModifiche
Al inizi dal 1900 al è lontan da lis avanguardiis che flurissin in tantis bandis de Europe, par vie de dificile situazion politiche: lis richiestis di autonomie pe regjon no àn sucès, e il clime al devente ancjemò piês cu la cjapade dal podê di Benito Mussolini, che al promôf une campagne par esaltâ la italianitât dal Friûl, frontiere orientâl de Italie. Tal 1933 il regjim al proibì ogni publicazion inte marilenghe. Di cheste prime part dal secul a si segnalin Vittorio Cadel di Fane (1884 - 1917), autôr di poesiis di sfont sensuâl, che a platin un profont sens di aviliment e disperazion; Ercole Carletti (1877 - 1946) di Udin, che al componè oparis in stîl crepuscolâr, e Celso Cescut. Un esempli isolât di tematichis politichis e civîls lu si cjate inte opare Rimis furlanis di Giovanni Minut, dal 1921; l'autôr, nassût a Visc tal 1895, al scugnì scjampâ in Uruguay par vie de so oposizion al regjim fassist e murì là tal 1967.
Intal Gurizan, al è impuartant Delfo Zorzut di Cormons, autôr di un diviersis colezions di storiis curtis (La furlane, Sturiutis furlanis); al metè dongje ancje un grum di leiendis e tradizions popolârs, cussì di tignî vîf l'interès pe lenghe.
La esperience plui notevule e famose dal XX secul e fo la Academiuta di lenga furlana, inmaneade di Pieri Pauli Pasolini; ator di se, lui al riunì une clape di scritôrs e poetis, cul fin di scuvierzi la poeticitât dal furlan e puartâ la lenghe lontane des tindincis viers al Çorutisim, che e veve ancjemò une grande prese sul public, ma che e jere fûr dal timp moderni, cu lis sô imagjinis arcadichis. Oltri a Pasolini, a si segnalarin Domenico Naldini (che al jere so cusin) e Riccardo Castellani; adore la esperience e fo fermade parcè che Pasolini al abandonà il Friûl, e cence il leader no fo plui unic l'orientament dal grup; lis oparis a jerin dutis tal furlan concuardiês, in polemiche cu l'ûs dal furlan udinês come standard leterari.
Daspò de Seconde vuere mondiâl altris autôr a vignirin fûr, par esempli Franco de Gironcoli di Gurize, che al fo studiôs dai poemis di Ermes di Colorêt e dal vocabolari Pirona, di dulà al partì par componi, dal 1944 in ca, diviersis piçulis poesiis, che a tratin in gjenar dal teme dal passâ dal timp. Un dûr lavôr di racuelte, di analisi, par judâ la promozion e la standardizazion dal furlan e fo che puartade in devant di pre Josef Marchet, autôr dal prin tentatîf di gramatiche furlane (Lineamenti di grammatica friulana); al publicà ancje tal 1950 la racuelte "Risultive", dulà che si cjatin un grum di lavôrs di poetis che emerzevin fûr in chel periodi, par esempli Novella Cantarutti di Spilimberc, Dino Virgili, autôr dal romanç L'aghe dapit la cleve e Lelo Cjanton. Di marcâ - vie pai agns '70 - il grant sucès de traduzion in marilenghe par cure de Societât Filologjiche Furlane (1971) dal romanç talian di Carlo Sgorlon «Il vento nel vigneto» (1960), intitulade «Prime di sere».
Viôt ancjeModifiche
Leterature in rêtModifiche
Un fenomen gnûf al è la presince di scrits par furlan in rêt sui blogs furlans. Un dai plui interessants al è chel di Contecurte.


text:
Vonde fevelâ dome di Sanremo: a esistin sants bogns di fâ spetacul ancje di chê altre bande dal nord Italie. E par dimostrâlu, ve chi il Festival di Sant Denêl: la kermesse plui famose de cjançon furlane.
A San Remo a doprin lis rosis, simbul de citât, par furnî il palc di sene? Benon: a Sant Denêl invezit si doprin i persuts! A saran ancje mancul colorâts (miôr cussì, che se no al è dut un carnevâl, e il furlan al à miôr jessi plui seriôs), ma a fasin un bon profum distès, e dopo trê dîs no son di butâ vie, anzit: a son plui stagjonâts e a valin di plui.
Al festival di Sant Denêl lis cjançons no fevelin di amôr, ma naturalmentri di fadie: la rime preferide e je “tratôr/lavôr”.
Ve chi lis favoridis di cheste edizion:
– “Graciis da lis rosis, ma o vevi miôr un salam”, di Nilla Merlets.
– “Al plûf (finalmentri no ai di bagnâ l’ort)”, di Meni Modugn.
– “Cui che nol lavore nol fâs l’amôr. E soredut, nol met vie bêçs”, dal Fantat di viâl Vignesie.
– “No ai la etât par lavorâ (ma par intant o doi une man in cjase)”, di Gigliola Cipe.
-“Tiliments di peraulis”, dai Jalisse.
Grande la spiete pal monolic dal ospit: la babe dal paîs. E fevele par oris cence dî nuie di sens, propite come Celentano, ma almancul e fevele a gratis, cussì si sparagne.
Ator dal presentadôr, Dario Zampa, si viodin dôs valetis: une bionde e une more? No: une di ca e une di là da la aghe. Smentide la presince di une valete foreste: tal ultin moment si è tirade indaûr disint “no se pol”.
Come di tradizion, a la fin di dutis lis pontadis al larà in onde il dopofestival, diretementri dal bar de place, cun ducj i peteçs su cjantants, presentadôrs e valetis (ancje chi, la babe dal paîs e presentarà cence domandâ un franc).
L’argoment principâl dai peteçs di chest an al sarà dal sigûr il tatuaç di une des dôs valetis. Eh, sì: ancje tal argoment “piel distaponade”, il Festival di Sant Denêl no nol è di mancul di chel di Sanremo, anzit. Parcè limitâsi a mostrâ une paveute, cuant che si pues viodi une biele acuile dal Friûl? ■
BETE DI SPERE
TV FRIÛL E CJANÇONS. Sant Denêl, il festival de cjançon furlane............
Vonde fevelâ dome di Sanremo: a esistin sants bogns di fâ spetacul ancje di chê altre bande dal nord Italie. E par dimostrâlu, ve chi il Festival di Sant Denêl: la kermesse plui famose de cjançon furlane.


text:
Tarvis
Par Paolo Santonino (1485-87), la glesie di Tarvis e podeve contâ su difesis buinis, fatis di une cente di mûr cuntun fossâl, toratis e bastidis; tal mieç si alçave la tor des cjampanis, fate di mûrs pençs, ancje jê buine par dâ une man in câs di assedi. La citât e veve di sei za svilupade in fuarce dal cumierç e de ativitât de miniere. Di Faustin Moisès (1616) si ven a savê che e veve doi borcs un dongje di chel altris siôrs “di buone habitationi”, logâts su doi plans diferents e colegâts de glesie fuarteçade.
Dal sisteme di difese vieri a restin tocs di muradure e dôs des trê tors periferichis: une e je stade tirade jù tal secul passât. Lis dôs tors che a restin no son tant altis: une e à une plante otagonâl, chê altre taronde e dutis dôs un tet di scjandulis di len. Te citadine si puedin ancjemò viodi biei esemplis di vilis di siôr in stîl nordic. A son interessantis lis presincis di art conservadis te glesie e dentri de tor otagonâl.


text:
Memorie di pre Checo26 di Novembar 2021
Pre Checo Placerean al è stât un om di ponte te valorizazion de nestre lenghe e culture, vôs vivarose pe difese lucide, passionade e sigure dal dirit a un progjet di svilup culturâl, economic e sociâl autonim che e je la fonde di ogni democrazie gjenuine. Une batae pôc capide e mancul ancjemò gratificade, ma che cul passâ dal timp, in cheste clime di continue e gjeralizade omologazion, e cuiste simpri plui valôr profetic.
Al è dovê, partant, di ricuardâlu a 101 agns de sô nassite (30.11.1920) e a 35 agns de sô muart (18.11.1985).
Glesie Furlane in acuardi cul Istitût ladin furlan “pre Checo Placerean” e invide ducj i furlans:
– Vinars ai 26 di Novembar a 6 sore sere te glesie di Sante Eline a Montenars par ricuardâlu cuntune messe e cun leturis di tescj di pre Checo. Prin di messe une preiere su la sô tombe, tal cimitieri.
– e ai 30 di Novembar a lis 8 e mieze sore sere a Glemone tal “Cinema Teatro Sociale“ al sarà proietât il docufilm “Predis, la nazione negata” di Massimo Garlatti Costa.


text:
Ai 29 di Setembar dal 1974 pre Antoni al finive di bati a machine 33 sfueis: sul devant di chest pacut di cjartis, a mût di cuviertine, al veve scrit a man «Per chi vuol sentire… Riflessioni Pastorali di un Curato di montagna… dopo cena». Po il test lu à voltât par furlan.
Di chê volte a son passâts 35 agns! Come timp, al podarès someâ îr. In veretât al è gambiât il mont, la societât, la vite, la glesie.
Pe nestre glesie il 1975 al jere stât l’an de straordenarie assemblee dai predis. Il predessam al jere ancjemò numerôs e vitâl a rispiet di cumò che la situazion e je precipitade. I predis in chescj agns a son calâts in maniere esponenziâl, che un slac di paîs ormai a son cence cheste figure che par secui e jere presint e determinant fin tai paisuts plui fûr di man. Su la sente di Ermacure a son passâts 3 vescui e su la sente di Pieri 4 papis.
Di sigûr cumò al è un altri mont!
Distès o crôt che chestis Riflessions no àn pierdût il lôr valôr tant in certis analisis che al faseve, che tai tentatîfs di soluzion che al proponeve. Tentatîfs di soluzion, parcè che tune situazion balarine come chê che o vivìn si pues dome provâ, tentâ progjets cun libertât e inteligjence. No si pues pretindi di vê recipis preconfezionadis e validis par dut.
In chê volte pre Antoni al veve a pene 33 agns e al faseve il plevan a Rualp e Val di 6 agns: zovin di etât e zovin di esperience. Ma e jere za dute la anime, dute la fede, dute la passion di chest profete che al veve in cualchi maniere segnât ormai il so percors, la strade che al veve di fâ. Al cjalave za indenant, al veve scuvierte une altre volte la sô vocazion: par ce troi che il Signôr lu clamave, ce segnâl che al varès vût di jessi pal so popul.
E pre Antoni nol à molât un lamp. Par dute la sô vite al à corût pal stes troi, ancje se il percors si faseve intrigât e dûr, se lis intemperiis de salût o dai podês e des gjerarchiis lu sfidavin e lu tormentavin: lui nol à mai molât. Come ducj i profetis al è stât fedêl a se stes ancje se i costave salât, parcè che al à savût restâ fedêl a Diu e al so popul.
Lis Riflessions di un predi cjargnel, a son stadis scritis che il vescul Alfredo Battisti al jere di pôc rivât in Diocesi. A son proponudis cumò che un gnûf vescul al è rivât di pôc a Udin, bons. Andrea Bruno Mazzocato. Stant che il test jere nassût par talian e voltât dal autôr stes ancje par furlan, al è publicât in dutis dôs lis versions. Cussì o sin contents che ancje il gnûf vescul al vedi mût di lei chestis pagjinis e di cognossi, almancul un freghenin, un predi, fi dal Friûl e de Glesie di Aquilee, che al à lassât e al lassarà a dilunc il segn de sô presince te storie de nestre glesie e dal nestri popul.
Roman Michelot
LA FABRICHE DAI… LIBRIS. Riflessions di un predi cjargnel............
Ai 29 di Setembar dal 1974 pre Antoni al finive di bati a machine 33 sfueis: sul devant di chest pacut di cjartis, a mût di cuviertine, al veve scrit a man «Per chi vuol sentire… Riflessioni Pastorali di un Curato di montagna… dopo cena». Po il test lu à voltât par furlan.


text:
Nûf di Otubar
O âi vint il concors plui figo dal web!!!
E si che la conte che à vint il concors di scheletri.com o veve une frase par dialet e âi di dî gracie al Dree dal Furlanist e soredut al Curtissâr par vemale voltade juste, mi soi metût adun a voltâ dute le conte par furlan. Speri ch’a us plasi.
Comments
-
Anonymous3 Dicembre 2007
Biele, mi è plasude!
-
4 Dicembre 2007
Bulo! Ancjemò compliments. Passe li di me che si fevele di San Simon
-
gelostellato4 Dicembre 2007
O pasi o pasi cuant che pos
-
4 Dicembre 2007
Ben scrit. Cui colôrs e le sonoritât furlans come s'al fos le version origjinâl…No sta vignî da me ch'a nol covente…Sa tu sês ocupât a fâ rôbis bielis 🙂
-
gelostellato4 Dicembre 2007
ti disarai jajo, mi plas cuasit plui chel in furlan che l'origjinal par talian. al sune mior… o in ogni cas al sune une vore ben!
du la esal ch'a no ài di vigni?
a viodi mans grandononis e milus smorseas? ahah 😉
mandi
R.
@dispò, furlanist, grassie pe segnalazion. Ma jo daramai ti ài capit: tu tu as voe di fami scrivi un libri par furlan!!! 😀


text:
Situazion grivie
VINARS 17/10/2014
Une famee di Flumisel e je restade dôs setemanis cence gas par colpe de Burocrazie. Arestade la Burocrazie, ma no si rive a fâle jentrâ in galere parcé e continue a tirâ fûr modui di firmâ.
SABIDE 18/10/2014
Berlusconi al à vendût il cineplex The Space di Pradaman. Par tarondâ vendude ancje la int che in chel moment e stave li dentri.
DOMENIE 19/10/2014
Tondo al à dit che si impegnarà a salvâ la regjon dal disastri. Par chest motîf al à anunziât che no si candidarà.
LUNIS 20/10/2014
A Udin si proteste cuintri il passaç dai trens masse dongje des cjasis. Situazion grivie dopo che une siore si è cjatade un controlôr che i domandave il biliet in cusine.
MARTARS 21/10/2014
Il centri comerciâl di Damâr al à cuasi ducj i negozis sierâts. Stant che nol funzione ben, si sta progjetant di costruî li dongje un altri centri comerciâl che al funzionedi miôr.


text:
15 aprile 2013
Pe nestre dignitât
E te stesse maniere il popul al à dirit di vê ducj i mieçs par podê sintîsi al stes nivel di chei altris popui, cence sintîsi di mancul, cu la stesse dignitât. Ve alore che ancje la traduzion di chestis frasutis, dopradis su la pagjine di Facebook dal Moviment Autonomist Furlan, a àn cheste funzion: fin cumò la plui part des informazions che nus rivin dal forest, se no son te version origjinâl, a son intune lenghe difarente de nestre. Ma si pues doprâ il concet globâl, cence dismenteâsi de realtât locâl.
E se o sarai elet in Consei provinciâl mi impegnarai par dâ al nestri popul e ae nestre lenghe la dignitât che a mertin, no cun chê di sierâsi, ma di cjalâ e dialogâ cui altris ae stesse altece.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian, Ruvigne e S.Denêl).
Nessun commento:
Iscriviti a: Commenti sul post (Atom)


text:
27 luglio 2008
Thermorubriche meteorologjiche
Al è un pâr di dîs che o soi vie e duncje no ai rivât a lâ.
Mi àn dit che al à plot e che al jere frêt: mi displâs pal Gnut e pai fantats de Pro Majano.
Ultimementri il Thermo mi à simpri dât la colpe che lis manifestazions dopo che lis presinti chi a cjapin la ploie... chest colp no ai fat il post prime dal apontament, ma e je vignude la ploie distès: chist Istât al va cussì... il timp al somee che nol vedi voie di comedâsi.
Dut câs, isal cualchidun che al è stât a la cerimonie e nus comente come che e je lade? Mi somee che il rompiscatole al jere... nissun altri?
9 commenti:
- thermonuke ha detto...
-
Vorestu insinua che la ploie le puarti jo?
O ai stat a fa un gir iarsere ma no ale inaugurazion.
Dopo un vinars gnot pre-festival "impegnatif", sabide binore mi svein che an stat i laris li c'o lavori, o soi lat a fa un pisul e mi soi sveat che ere ore di cene...
- 27/7/08 16:10
- thermonuke ha detto...
-
Mi an dit che nol jere Strassoldo a saluda chei di Traversetolo par furlan :-DD
- 27/7/08 16:11
- thermonuke ha detto...
-
chist Istât al va cussì...
prin fin miercus el osmer al proviot bieltimp quindi no sta fa el menagramo!
secont e je une frasute che mi a za dit un to colega a proposti di centris estifs. E mi ven inmo nervos a sintile!
- 27/7/08 16:36
- Christian Romanini ha detto...
-
cuntune piçule diference: sul timp ni tu ni jo no podìn fâ nuie... su chê altre robe forsit un ciert fatalisim al stone...
- 27/7/08 17:40
- Christian Romanini ha detto...
-
Fevelant de inaugurazion... mi àn dit che li de pinacoteche comunâl, cualchidun, fevelant, le à fate fûr dal vâs... us risultial?
- 27/7/08 17:54
- unodeitanti ha detto...
-
mandi Christian, le pinacoteche di ce che mi risulte no ie comunal, le gran parte da quadris e son de Pro Majano.
anzi, mi par iust da merit a lor di ve in tai ains mantignut chest valor quant che in difficoltat al ere tant pui semplic vendi un pos di quadris che fa mutui...
dopo cheste piciule precisasion o auguri un mes di avost cjalte e cun soreli
mandi
- 28/7/08 13:26
- Kencj_buana_dobro ha detto...
-
http://www.youtube.com/watch?v=9rrV-tlJ6jA
- 28/7/08 22:39
- Christian Romanini ha detto...
-
mandi unodeitanti e mandi kenci
di fat la cuistion e je dute chi.
al displâs che dopo che la promajano e à spudât balins par meti dongje e conservâ un patrimoni come chel dai cuadris, ancje in moments che in tancj a disevin di vendiju, cumò che altris a àn fat rivâ i mieçs par sistemâ stanziis e par comprâ atrezaduris, cualchidun altri si svanti a titul ilegjitim.
Se cumò Maian (e no mi riferìs dome al ent comun o a la associazion Pro loco, ma a dute la comunitât) al à un tesaur come la pinacoteche, il mert al è di chei che i àn crodût fint dai prins timps. par ducj o ringrazii il president di cumò che su chest cantin al à cjapât sù e puartât indenant chest testimoni.
A tancj altris un consei: fâ piçul at di ricognossince par chei che a àn lavorât (pardabon e no par fâsi biei devant dal public) e no svantâsi par dibant...
- 29/7/08 00:40
- thermonuke ha detto...
-
Par parati di un promitut, sacrosant, linciaggio tu as pensat ben di voltà un post augural in un rassegnat chist istât e va cussi.
Cence volelu tu as rot el fluido malefic e savoltat parsin les previsions deal Osmer che iar e proviodevin un burlaç de madone.
Mi sares pardabon displasut constatà vue binore di ve al solit reson.
Invecide, par furtune, e je suciedude une robe gnove:
el conciert al e lat benissim e tu tu restis tal plen dai toi podes meteo!
dome che cumò si cognoss el antidoto!
I Pooh, simpri un spetacul ancje se i aqgns e passin par ducj.
- 3/8/08 13:06


text:
A Setembar, un grup di furlans, vuidâts de prof.e on. Silvana Fachin Schiavi, al à decidût di scrivi a Rome par domandâ al Ministeri dal Interni il rispiet de minorance furlane ancje sui documents.
La iniziative e je nassude par slargjâ a dutis lis 12 minoranciis linguistichis ricognossudis cu la leç 482/99, la cjarte di identitât bilingâl. Ancje parcè che chest slargjament al è pal Stât talian cence nissune spese viodût che za o vin i sportei linguistics intune vore di Comuns dulà che a vivin lis minorancis ricognossudis de leç 482/99. Duncje nissun cost di traduzion. E viodût ancje che inte nestre regjon za la minorance slovene e à la cjate di identitât bilingâl: duncje nissune novitât pe nestre regjon! Ma dome un just slargjament ancje a Furlans e Todescs.
Chi sot il test complet dal document.
LA LETARE
Ae Atenzion dal Prof. Saverio Ruperto
Sotsegretari ae Imigrazion, al Asîl, e aes Minorancis Linguistichis
Ministeri dal Interni
Place dal Viminale, 1
00184 Rome
Ogjet: domande di emission di cjarte di identitât bilengâl par dutis lis minorancis linguistichis storichis
Preseât Sotsegretari,
e je rivade notizie ai sotscrits, midiant i canâi di informazion, de volontât dal Guvier Monti di impegnâsi par indotâ i citadins de Republiche Taliane di cjartis di identitâts eletronichis.
Al savarà, siôr Sotsegretari, che di cheste Republiche a fasin part ancje lis minorancis linguistichis storichis e che dome par cuatri di chestis, la francese, la todescje, la ladine e la slovene si à proviodût, cun decret dal Ministeri dal Interni dai 12.12.2011, ae stampe di cjartis di identitât bilengâls.
I sotscrits a domandin duncje che, intal rispiet dal articul 6 de Costituzion de Republiche, e in osservance di ce che al è prescrit de leç 482 dal 1999, dutis lis cjartis di identitât des zonis dulà che a son minorancis linguistichis storichis ricognossudis intal articul 2, a sedin bilengâls.
Cierts de Sô atenzion, o restìn in spiete di une Sô rispueste cortese, Lu ringraciìn e Lu saludìn in cun cordialitât.
Udin, ai 14 di Setembar dal 2012
On. Silvana Fachin Schiavi, Pagnà (UD)
LISTE ADESIONS
Firmis/direzions (47 nons)
On. Silvana FACHIN SCHIAVI, za deputade al Parlament talian e za docente Universitât dal Friûl, Pagnà (Udin)
PUPPO Carlo, puartevôs dal COMITÂT 482, c/o Informazion Furlane soc. Coop., Vie Volturno, 29 – 33100 Udin
D’ARONCO Gianfranco, President “Comitât pe Autonomie e il rilanç dal Friûl”, e za docent Universitât di Padue, Toian di Torean (Udin)
CISILINO William, Diretôr ARLeF (Agjenzie Regjonâl pe Lenghe Furlane), Sant Zuan dal Nadison (Udin)
FABBRO Lorenzo, za President ARLeF (Agjenzie Regjonâl pe Lenghe Furlane), Tisane (Udin)
PENSA Roberto, Diretôr dal setemanâl “La Vita Cattolica”, Vie Trep, 5/b – 33100 Udin
ADAMI Erika, prime redatore dal setemanâl “La Vita Cattolica”e Radio Spazio 103, Vie Trep, 5/b – 33100 Udin
CARROZZO Alessandro, linguist, Barcelone – Catalogne (Spagne)
SHAURLI Cristiano, Sindic dal Comun di Faedis, Faedis (Udin)
BARAZZUTTI Franceschino, za Conseîr regjonâl e za Sindic Comun di Cjavaç, Tumieç (Udin)
STOLFO Marco, gjornalist e sagjist, za component dal Comitât tecnic consultîf pe aplicazion de legjislazion in materie di minorancis linguistichis, istituît li dal Ministeri pai Afârs Regjonâi, e Diretôr dal Servizi Identitâts linguistichis, culturâls e coregjonâi tal forest de Regjon autonome Friûl Vignesie Julie, Udin
CERETTO VERRA Graziella, Associazion culturâl Lidrîs e Butui, Turin
STOLFO Silvio, Associazion culturâl Lidrîs e Butui, Turin
BIASATTI Zuan Pieri, President Associazion Glesie Furlane e Segretari Istitût Pio Paschini pe Storie de Glesie in Friûl, Codroip (Udin)
MISSANA Mauro, Diretôr di Radio Onde Furlane, Feagne (Udin)
COLLEDANI Bruno, Conseîr comunâl dal Comun di Spilimberc, Spilimberc (Pordenon)
TOFFOLI Donato, membri dal Comitât tecnic sientific de Agjenzie Regjonâl pe Lenghe Furlane, Felet (Udin)
VALCIC Andrea, Diretôr di “LA PATRIE DAL FRIÛL”, mensîl di informazion, politiche, culture in lenghe furlane, Glemone (Udin)
KERSEVAN Alessandra, Cjase editore “Kappa Vu edizioni”, Udin
GEROMET Luigi, President Istitût “Achille Tellini” di Manzan (Udin), Migjee (Gurize)
GARLATTI-COSTA Stefania, membri redazion Gjornâl Furlan des Siencis / Friulian Journal of Science, Udin
BUIANI Antonio, aministradôr cooperative Centri di Linguistiche Aplicade “Agnul Pitane”, Remanzâs (Udin)
DE AGOSTINI Priscilla, za sporteliste linguistiche dal Centri Interdipartimentâl di Ricercje su la culture e la lenghe dal Friûl de Universitât di Udin, sporteliste dai comuns di Remanzâs e di Cividât, Udin
ANGELI Federica, za sporteliste linguistiche tal comun di Udin e contratiste li de Agjenzie ARLeF, Çopule (Pordenon)
DORIGO Isa, sporteliste linguistiche de Provincie di Gurize, Gurize
FOGALE Matteo, sperimentadôr di modui CLIL par furlan intes scuelis superiôrs, Pagnà (Udin)
CESCHIA Adriano, President dal Comitât dai Garants dal Moviment Friûl, Nimis (Udin)
BRUNETTI Remo, cultôr de lenghe e de culture furlane, Cjavaç (Udin)
MICHIELI Roberta, cultore de lenghe e de culture furlane, Tavagnà (Udin)
ROSSO Fabiano, espert di multimedialitât in lenghe furlane, Udin
VEZZI Celestino, cultôr de lenghe e de culture furlane, colaboradôr di “Video Tele Carnia”, Davosâs di Darte (Udin)
DE CLARA Licio, cultôr e insegnant di lenghe e di culture furlane, Codroip (Udin)
DEL PICCOLO Luigi, cultôr e insegnant di lenghe e di culture furlane, Sant Zorç di Noiâr (Udin)
FABBRIS Alberto, operadôr culturâl, Osôf (Udin)
VENIER Andrea, grafic, autôr e ilustradôr di publicazions in lenghe furlane, Milan
CALLIGARIS Michele, cultôr de lenghe e de culture furlane, Romans dal Lusinç (Gurize)
CAMPANOTTO Luca, jurilinguist, Rivignan (Udin)
SIMEONI Federico, operadôr culturâl, Paulêt (Udin)
CASTELLARIN Giancarlo, component dal diretîf di Lega Ambiente di Udin e operadôr culturâl, Udin
TAVERNA Egle, cultore de lenghe e de culture furlane, Gurize
PIAN Alessandro, operadôr culturâl, Cjopris – Viscon (Udin)
GALLAS Denis, operadôr culturâl, Cjopris – Viscon (Udin)
FRATTOLIN Francesco, operadôr culturâl, Cesarolo di Sant Michêl al Tiliment (Vignesie)
CALLIGARIS Ivaldi, operadôr culturâl, Romans dal Lusinç (Gurize)
COSSAR Flavio, operadôr culturâl, Aquilee (Udin)
FONTANINI Francesco, operadôr culturâl, Buri (Udin)
DRI Paolo, operadôr culturâl, Bagnarie (Udin) ■
Redazion
CARTE BILENGÂL. Inizitive pal bilinguisim sui documentsRedazion
A Setembar, un grup di furlans, vuidâts de prof.e on. Silvana Fachin Schiavi, al à decidût di scrivi a Rome par domandâ al Ministeri dal Interni il rispiet de minorance furlane ancje sui documents.


text:
VEN A LEI ANCJE TU LA BIBIE04 di Fevrâr 2011
Ven a lei ancje tu. 0432/555979 al è il numar par metisi in note.
i fasin apel a ducj par che a partecipin in maniere ative al event de leture de Bibie par furlan, in program dai 3 ai 9 di Avrîl dal 2011.
A coventin passe 1300 volontaris.
Si pues notâsi, tant che letôr singul o tant che grup di letôrs, sedi par telefon, tacant di miercus ai 2 di Fevrâr, clamant il numar 0432/555979 dal lunis al vinars des 10.00 aes 13.00 e des 17.00 aes 20.00, o pûr scrivint ae direzion bibie@regione.fvg.it (al sarès miôr ancje scrivi in maniere di lassâ i recapits e la disponibilitât).
Il numar al è valit ancje par domandâ informazions e sclariments.
Al sarès biel une fuarte partecipazion par un segnâl une vore fuart a pro di chest event che al è sedi di fede sedi di culture.
Nol è mai stât fat intune lenghe minorizade e il Friûl al à une ocasion pardabo inimpuartante par dimostrâ il valôr de sô identitât.
O sperìn di podê contâ su di vuatris ancje par cheste ocasion.


text:
Tes fameis e soredut a scuele, tancj di lôr a pensin che cognossi e doprâ plui lenghis al sedi un probleme
Di une bande e esist une cussience fuarte in cont de impuartance de educazion plurilengâl e di chê altre a son ancjemò masse presints vecjos prejudizis che i fasin cuintri al pluralisim linguistic, tes sôs diviersis espressions. Al è ce che al salte fûr ae conclusion di LINGUA+, il progjet inmaneât de bande de associazion di promozion sociâl e culturâl KLARIS cul jutori de Regjon cun chê di promovi il plurilinguisim tes fameis e te societât tant che un patrimoni, un dirit e une oportunitât par ducj.
La iniziative, struturade in laboratoris di animazion multiculturâl e plurilengâl pai fruts, in incuintris di formazion e di informazion pai adults – massime par gjenitôrs e insegnants – e intune schirie di trasmissions tematichis su Radio Onde Furlane, e je rivade adore a jonzi i siei obietîfs: dâ elements di cognossince in cont de educazion plurilengâl aes fameis, stiçâ la curiositât e valorizâ il plurilinguisim naturâl dai fruts, e meti a confront associazions, scuelis e istituzions su chescj temis, tra teorie e pratiche.
Intant dai incuintris cui esperts – docents universitaris, insegnants, gjornaliscj e operadôrs impegnâts in diviers cjamps a pro de promozion de diversitât linguistiche – e in bande dai laboratoris cui fruts, a son saltâts fûr i diviers aspiets de cuistion. Magari cussì no, tes fameis e soredut a scuele, a son ancjemò in tancj di lôr che a pensin che cognossi e doprâ plui lenghis – e no dome chê dominante, che chi di nô e je chê taliane – al sedi fintremai un probleme. Cussì al sucêt ancjemò in dì di vuê che, tes scuelis de infanzie o tes elementârs, a sedin mestris che si sustin cuant che a discuvierzin che i fruts a cjase a doprin par solit une lenghe diferente. Chest al vâl pes lenghis di divignince dai gnûf citadins de nestre regjon – albanês, rumen o cinês, par esempli – e salacor ancjemò di plui tal câs dal furlan e dal sloven, che cierts insegnants a fasin inmò plui fature a dâ acet al fat che a esistin e che a puedin vignî doprâts tal nestri teritori.
Une tindince di cheste fate e saltave fûr ancje tal scandai sociolinguistic in cont de lenghe furlane fat de Universitât dal Friûl su incarghe de Agjenzie Regjonâl pe Lenghe Furlane tal 2014: inte suaze di un ategjament gjenerâl maioritari a pro dal furlan, dal so ûs public e dal so ûs e insegnament tes scuelis, lis percentuâls mancul altis a jerin chês dal campion dai insegnants. Cheste ande e à cjatât conferme intun fat di croniche di un pâr di mês indaûr tes Valadis dal Nadison, cuant che intune cerimonie de prime comunion al jere stât improibît a une frute di fâ une preiere par sloven. Di chê altre bande, iniziativis tant che “Gnûfs furlans a cressin”, laboratori multiculturâl fat di ARLeF e UCAI presentât ancje dentri di LINGUA+, a mostrin che lis lenghis di chenti a son une risorse impuartantone pe coesion sociâl e pe integrazion positive dai imigrâts.
Cundut che si dîs «meglio l’inglese del friulano», al risulte che nancje tal insegnament e tal aprendiment des lenghis forestis di grande comunicazion lis robis a ledin masse ben. La ufierte formative e je ancjemò debile e si stente a meti in relazions lis diviersis lenghis, a nivel individuâl e ancjemò di plui a scuele. Al coventarès – cemût che a àn marcât tai lôr intervents intant dal davuelziment di LINGUA+ sedi Fabiana Fusco de Universitât dal Friûl che Matteo Fogale, che al insegne tal Liceu Marinelli di Udin e che al coordene la rêt “La Lavagne Plurilengâl” – che la scuele e insegnàs a imparâ e a doprâ lis lenghis, magari cul meti adun formis di CLIL (insegnament integrât di lenghe e contignûts) che no si limitin a di une lenghe sole.
Ancje i media a fasin il lôr: a puedin promovi e praticâ il plurilinguisim, ma a puedin rinfuarcî ancje prejudizis e lûcs comuns negatîfs. Par esempli, parcè si puedial lei sui gjornâi o in rêt che Gwenno e cjante «rigorosamente» par cornic o par galês, intant che nessun al disarès mai che Bob Dylan al cjante «rigorosamente» par inglês o che Brunori Sas al cjante «rigorosamente» par talian?
Cun LINGUA+ al è stât fat un bon lavôr, ma a pro di un plurilinguisim cussient e di sostance al è ancjemò tant ce fâ.
Par savênt di plui: www.klarisweb.wordpress.com ❚
par cure de redazion
Nus covente un plurilinguisim plui fuart e plui cussient............
Tes fameis e soredut a scuele, tancj di lôr a pensin che cognossi e doprâ plui lenghis al sedi un probleme


text:
Cjadovri
Il Cjadovri al è un teritori che al si cjate te bande setentrionâl de provincie di Belun. Al è par intîr un teritori montagnôs, caraterizât da montagnis di cualchidun consideradis lis plui bielis dal mont, lis Dolomitis. Il cjaulûc dal Cjadovri al è Pieve di Cadore (Plêf di Cjadovri), citadine di 3.800 abitants. vincje un comuns dal Cjadovri a son riunîts inte Magnifiche Comunitât di Cjadovri, che e à ancjemò vuê compits aministratîfs; fûr e reste, par sielte, il comun di Cortine.
Te regjon si fevelin dialets ladins


text:
Al baste lei lis cronichis sportivis furlanis in dutis lis stagjons: il non di Marco Del Missier al ven fûr simpri. Il ciclocross di Invier, il schi in Fevrâr e Març, daspò la mountain bike, la corse sù e jù pes monts: il cjargnel di Dimpeç al è simpri protagonist e, une robe di marcâ, al è dispès vincidôr. Cundut che al à un lavôr di lambicâsi, une aziende di termoidrauliche di tirâ indenant, la famee e i fîs di viodi, e l’impegn cul socors alpin.
La curiositât di savê ce ativitât sportive che al à miôr e je tante: ae domande, il protagonist de storie al rispuint cun ideis avonde claris.
◆ “A contâle dute – al dîs Marco – o soi plui ciclist, se o metìn adun l’impegn cul ciclocross e cu la mountain bike. Dulinvie dal Invier al è mancul timp par gjoldi de nêf e cori cui schîs e, cul fat che massime in Dicembar e in Zenâr o soi impegnât cul ciclocross, al reste forsit Fevrâr e un tic di Març par fâ il schiadôr, cundut che o soi di Dimpeç. Pal rest dal an, o cor in biciclete o a pît in mont. Lant a pît, mi plasin soredut lis corsis clamadis “Vertical”, chês che tu ti rimpinis su la piche de mont”.
_ Fasistu dute chê ativitât sportive dome par gust o parcè che tu sês sburtât de voie di vê risultâts? “Al cent par cent o soi un agonist – al dîs – o ai la competizion tal sanc. Dutis lis voltis che o fâs cualchi gare, o cîr simpri di lâ ad implen, al massim che o pues. Che mi ricuardi jo, no ai mai fat une corse dome par jessi li e partecipâ, cence pensâ al risultât. In fin dai conts, se tu vâs a misurâti cun altris atletis, tu scuegnis fâ cussì”.
__
Cuâl isal il risultât plui preziôs che tu âs vût?
“Massime chest an al è stât une vore positîf. O ai vinçût il titul mondiâl di schi alpin inte categorie dai Master, fasint miôr di tancj aversaris di nivel alt, ancje ex professioniscj. Un titul individuâl che mi à lassât cetante sodisfazion. Prime di chel, o vevi cjapade la medaie di arint intal schi verticâl e, intal ciclisim, o ai vinçût il titul talian di ciclocross a cjase mê, in Friûl, a Varian di Basilian, intal mês di Fevrâr… Un biel ricuart”.
__
Une robe straordenarie e je la tô determinazion intal jessi simpri competitîf e in cundizion atletiche cetant buine, cundut che tu lavoris. Cemût fasistu?
“Jo no soi un atlete che al va daûr des tabelis preparadis dai alenadôrs. O voi indenant cul scoltâ lis sensazions. Par un atlete amatoriâl che a son tancj agns che al fâs cheste ativitât sportive, o pensi che e sedi la robe miôr. O viôt tante int che e va daûr di tabelis e di programs tecnics e che e dure al massim un pâr di agns, prime di sparî de circolazion. Par dî une robe, cjalìn la mê esperience. Juste vuê o ai lavorât par meti jù panei solârs sul cuviert di une cjase in Cjargne: cjaldon, fature, oris di lavôr. In plui, cuant che e jere ore di gustâ, o soi lât a fâ un socors alpin a Dimpeç, parcè che mi àn clamât. La sere o soi strac e no pues alenâmi ad implen”.
__
E duncje?
“A sburtâ simpri in chê direzion, al è il pericul di lâ fûr cul cjâf, parcè che daspò i risultâts a no rivin e tu pierdis l’ecuilibri. Dut câs, cuant che o ai timp o cîr di alenâmi simpri, ancje la buinore adore o la sere, sul tart. La setemane passade, o soi lât a durmî tal Ripâr dal Marinelli, sot dal Colians, parsore Culine, par vê la pussibilitât di adatâmi in cuote, e tirâ dentri aiar fresc: partît di cjase, o soi rivât là sù, fasint un biel alenament, e la buinore o soi tornât jù a Dimpeç par lâ a vore. In sostance, il lavôr di alenament al va daûr dal impegn professionâl”.
__
Isal un puest indulà che tu cjatis simpri il mût di cjamâti?
“Par cjatâ lis miôr sensazions, o voi simpri su la mont parsore di cjase mê, a Dimpeç, su la panoramiche. Si rive sù dome a pît e cualchi moment, cuant che al criche il dì o cuant che al ven scûr, al è pardabon biel”.
__
Dopo che tu varâs fermât di fâ garis, ce âstu voie di fâ?
“Al sarès biel deventâ alenadôr. Ma intant mi sint ancjemò un atlete e un agonist e, almancul par cualchi an ancjemò o voi indenant cussì”. ❚
…………………………………………………………………………………..
Un model perfet di indurance e di valôrs di insedâ tai zovins
“O ai tacât a vore di zovenut, une vore adore – al conte Marco Del Missier -. In famee o sin trê fradis e no vevin tancj bêçs; intai agns Novante i miei no jerin tant ben sot dal aspiet economic. Un pôc la crisi, un pôc altris robis, o ai vût di lassâ la scuele e di lâ a vore. In chê volte al jere di fâ il pas par deventâ un atlete vêr e, invezit, o ai cjapade une altre direzion. Sante scugne. Cuant che o vevi 13 o 14 agns o vincevi bielzà garis: o rivavi prin assolût, denant di atletis plui grancj”.
__
Cemût mai, cun chel valôr sportîf, no âstu vude la ocasion par deventâ un professionist?
“Al jere di jessi dentri dal zîr just. Cui sa… Biacemai se o jeri a Glemone, indulà che al jere un biel moviment pe mountain bike, forsit e vignive fûr une altre storie. Ma, tu sâs, un di bessôl, cence nissun che al sburte, cundut che o fasevi cualchi biel risultât, no ai rivât adore a cjapâ chel tren e o soi restât intal gno ambient”.
__
Vuê, un zovin come che al jere in chê volte Del Missier al sarès almancul in Nazionâl…
“In dì di vuê, ai zovins ur rive dut cence fâ fature: dut al è scontât. Mi plasarès lassâ ai fruts i valôrs, chei plui positîfs dal sport. La mê prime mountain bike serie e je stade un regâl di gno nono: intal 1996 e costave 800 mil liris, no fufignis. O ai tacât a fâ garis cun chê biciclete: le ai ancjemò. Cui prins francs vuadagnâts cul lavôr o ai rivât adore di comprâmi une biciclete di seconde man di un om dal gno paîs. Cumò, ai miei fîs ur ai comprât bicicletis di alt nivel, ma, tu sâs, cun chê che vuê i zovins a àn dut, no rivin a preseâ pardabon. Tancj a pensin di jessi campions cence vê vinçût nuie: almancul, mi plasarès che a vignissin daûr di me, fasint ce che o fâs jo, cence vê la creste di insegnâmi lis robis. O ai imparât cjalant chei plui fuarts: o tasevi e o provavi a fâ compagn”. ❚
……………………………………………………………………………………
La schede dal campion di Dimpeç
Marco Del Missier, classe 1983, al cor in biciclete, sedi mountain bike che ciclocross, cu la DP66 Giant Smp, la scuadre tirade sù di Daniele Pontoni, il comissari tecnic de Nazionâl di ciclocross e un dai plui grancj atletis furlans di simpri. Propit cun lôr al à vinçût il titul talian, in Zenâr, intal percors di Varian di Basilian, te categorie M2.
◆ Intai agns passâts al veve corût par altris scuadris: la Spezzotto Bike Team, cjapant un altri titul talian tal 2020, la Sanvitese, cul titul dal 2019 e, plui indaûr, la Kicosys di Tresesin. Ducj si ricuardin de vitorie te Pedalonga dal 2017, indulà che al à dât spetacul.
◆ Intal schi alpin al è tesserât pe Societât Sportive Fornese, Stele di arint al Merit Sportîf: il titul mondiâl 2022 dai Master al è il moment plui alt par Marco.
◆ Del Missier al fâs ancje corse in mont: al cor bessôl, cence jessi afiliât a nissune scuadre. ❚